CELEX: 52012PC0710
Language: lt
Date: 2012-11-29
Title: Pasiūlymas EUROPOS PARLAMENTO IR TARYBOS SPRENDIMAS dėl bendrosios Sąjungos aplinkosaugos veiksmų programos iki 2020 m. „Gyventi gerai pagal mūsų planetos išgales“

|
			
		
		
		52012PC0710
		
			Pasiūlymas EUROPOS PARLAMENTO IR TARYBOS SPRENDIMAS dėl bendrosios Sąjungos aplinkosaugos veiksmų programos iki 2020 m. „Gyventi gerai pagal mūsų planetos išgales“ /* COM/2012/0710 final - 2012/0337 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO APLINKYBĖS
ES aplinkos politikos kryptis nuo XX a.
aštuntojo dešimtmečio pradžios nustatoma pagal aplinkosaugos veiksmų
programas (AVP). Remiantis Sutartimi, AVP priimamos pagal įprastą
teisėkūros procedūrą. 6-osios AVP galiojimas baigėsi
2012 m. liepos mėn.; Europos Komisija, reaguodama į
suinteresuotųjų šalių, įskaitant Tarybą ir Europos
Parlamentą, reikalavimus dabar siūlo naują programą.
Šį pasiūlymą nulėmė
keturios aplinkybės. Pirma, nepaisant pažangos tam tikrose srityse, dar
neišspręsta daug aplinkos problemų, taip pat nepasinaudota visomis
galimybėmis užtikrinti, kad aplinka būtų atsparesnė
sisteminei rizikai ir pokyčiams. Antra, ES
priėmė pažangaus, tvaraus ir integracinio augimo strategiją
„Europa 2020“, kurioje numatyta politikos kryptis iki 2020 m. Trečia,
kai daugelis valstybių narių stengiasi įveikti ekonomikos
krizę, struktūrinių reformų poreikis atveria naujų
galimybių Europos Sąjungai toliau kurti integracinę
ekologišką ekonomiką. Galiausiai, Rio+20 pabrėžta pasaulinio
aspekto svarba.
Šia AVP siekiama užtikrinti, kad aplinkos politika
labiau skatintų pereiti prie efektyvaus išteklių naudojimo ir mažo
anglies dioksido kiekio technologijų ekonomikos, kurioje saugomas ir
puoselėjamas gamtinis kapitalas ir rūpinamasi piliečių
sveikata bei gerove. Ši programa – bendrieji aplinkos politikos iki
2020 m. metmenys; joje nustatyti devyni prioritetiniai tikslai, kuriuos
turi pasiekti ES ir jos valstybės narės. 
Atsakomybė už aplinkos ir klimato
sričių tikslus ir uždavinius tenka ES ir jos valstybėms
narėms. Programa turėtų būti įgyvendinta tinkamu
lygmeniu, laikantis subsidiarumo principo.
2.           KONSULTACIJŲ SU SUINTERESUOTOSIOMIS
ŠALIMIS IR POVEIKIO VERTINIMO REZULTATAI
Rengdama šį pasiūlymą Komisija
atliko poveikio vertinimą, atsižvelgdama į kitų ES
institucijų ir įvairių suinteresuotųjų šalių
išreikštas nuomones. Ji taip pat rėmėsi tam tikrais tyrimais ir
vertinimais. Atliekant poveikio vertinimą padaryta išvada, kad
pasiūlymo papildoma nauda būtų daugeriopa: pasiūlymas
būtų strateginis ES aplinkos politikos pagrindas; juo būtų
užtikrintas papildomumas ir nuoseklumas; taip pat būtų užtikrintas
nuspėjamumas ir vienodos sąlygos; ir skatinama imtis veiksmų
visais valdymo lygmenimis. Daugelis suinteresuotųjų šalių šioms išvadoms
ir siūlomai programos krypčiai pritaria.
3.           TEISINIAI PASIŪLYMO ASPEKTAI
Šis Europos Parlamento ir Tarybos sprendimo
dėl naujos bendrosios Sąjungos aplinkosaugos veiksmų programos
iki 2020 m. pasiūlymas pagrįstas Sutarties dėl Europos
Sąjungos veikimo (SESV) 192 straipsnio 3 dalimi. 
4.           POVEIKIS BIUDŽETUI
Šiame sprendimo pasiūlyme pateikta programa
parengta vadovaujantis Komisijos pasiūlymu dėl 2014–2020 m. ES
daugiametės finansinės programos.
2012/0337 (COD)
Pasiūlymas
EUROPOS PARLAMENTO IR TARYBOS SPRENDIMAS
dėl bendrosios Sąjungos
aplinkosaugos veiksmų programos iki 2020 m.
„Gyventi gerai pagal mūsų
planetos išgales“ 
(Tekstas svarbus EEE)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 192 straipsnio 3 dalį,
atsižvelgdami į Europos Komisijos
pasiūlymą,
teisės akto projektą perdavus
nacionaliniams parlamentams,
atsižvelgdami į Europos ekonomikos ir
socialinių reikalų komiteto nuomonę[1],
atsižvelgdami į Regionų komiteto
nuomonę[2],
laikydamiesi įprastos
teisėkūros procedūros,
kadangi:
(1)       Sąjunga
išsikėlė tikslą iki 2020 m. užtikrinti, kad jos ekonomika
taptų pažangi, tvari ir integracinė, ir apibrėžė politikos
kryptis ir veiksmus, kuriais siekiama pereiti prie efektyvaus išteklių
naudojimo ir mažo anglies dioksido kiekio technologijų ekonomikos[3]; 
(2)       viena po kitos priimamos
aplinkosaugos veiksmų programos nuo 1973 m. sudarė Sąjungos
veiksmų aplinkos srityje pagrindą; 
(3)       šeštoji Bendrijos
aplinkosaugos veiksmų programa (6-oji AVP) baigė galioti 2012 m.
liepos mėn., tačiau daug priemonių ir veiksmų, kurių
imtasi pagal tą programą, įgyvendinami toliau;
(4)       atlikus galutinį 6-osios
AVP vertinimą padaryta išvada, kad programa buvo naudinga aplinkai ir buvo
bendras strateginis aplinkos politikos orientyras. Nepaisant tų
laimėjimų, netvarių tendencijų vis dar yra visose keturiose
6-ojoje AVP nustatytose prioritetinėse srityse: klimato kaitos,
biologinės įvairovės, aplinkos ir sveikatos ir tvaraus gamtos
išteklių naudojimo bei atliekų tvarkymo;
(5)       atliekant galutinį
vertinimą, paaiškėjo tam tikrų 6-osios AVP trūkumų,
kuriuos naujoje programoje būtina pašalinti;
(6)       dėl pasaulinių
sisteminių tendencijų ir problemų, susijusių su
populiacijos dinamika, urbanizacija, ligomis ir pandemijomis, sparčia
technologijų kaita ir netvariu ekonomikos augimu, spręsti aplinkos
problemas ir pasiekti ilgalaikius tvaraus vystymosi tikslus tampa dar sunkiau.
Siekiant užtikrinti ilgalaikį Sąjungos klestėjimą, reikia
imtis tolesnių veiksmų šioms problemoms spręsti;
(7)       labai svarbu, kad
2020 m. Sąjungos prioritetiniai tikslai būtų nustatyti
atsižvelgiant į ilgalaikę viziją iki 2050 m. Naujoji
programa turėtų būti grindžiama strategijos „Europa 2020“[4] politikos
iniciatyvomis, įskaitant ES klimato kaitos ir energetikos dokumentų
rinkinį[5],
Konkurencingos mažo anglies dioksido kiekio technologijų ekonomikos
sukūrimo iki 2050 m. planą[6], ES biologinės įvairovės
strategiją iki 2020 m.[7],
Efektyvaus išteklių naudojimo Europos planą[8] ir
pavyzdinę iniciatyvą „Inovacijų sąjunga“[9];
(8)       programa turėtų
padėti pasiekti aplinkos tikslus, dėl kurių Sąjunga jau
susitarė;
(9)       Sąjunga susitarė
iki 2020 m. ES išmetamųjų šiltnamio efektą
sukeliančių dujų (ŠESD) kiekį sumažinti bent 20 %
(30 %, jeigu kitos išsivysčiusios šalys prisiims panašius
išmetamųjų teršalų mažinimo įsipareigojimus ir jei
besivystančios šalys tinkamai prisidės pagal savo
įsipareigojimus ir atitinkamus pajėgumus); užtikrinti, kad iki
2020 m. 20 % suvartojamos energijos sudarytų
atsinaujinančių išteklių energija; ir 20 % sumažinti
pirminės energijos suvartojimą, palyginti su prognozuojamais lygiais,
didinant energijos vartojimo efektyvumą[10];
(10)     Sąjunga susitarė iki
2020 m. ES sustabdyti biologinės įvairovės nykimą ir
ekosistemų funkcijų blogėjimą ir jas kuo labiau atkurti,
kartu intensyvinant ES veiksmus, kad būtų užkirstas kelias
visuotiniam biologinės įvairovės nykimui[11];
(11)     Sąjunga susitarė iki
2015 m. užtikrinti gerą visų Sąjungos vandenų,
įskaitant gėlą vandenį (upes, ežerus ir požeminį
vandenį), tarpinius vandenis (upių žiotis ir (arba) deltas) ir
priekrantės vandenis jūrmylės atstumu nuo kranto,
būklę[12];
(12)     Sąjunga susitarė iki
2020 m. užtikrinti gerą visų Sąjungos jūros
vandenų aplinkos būklę[13];
(13)     Sąjunga susitarė
užtikrinti tokią oro kokybę, kad žmonių sveikatai ir aplinkai
nebūtų daromas didelis neigiamas poveikis ir keliamas pavojus[14];
(14)     Sąjunga susitarė iki
2020 m. pasiekti, kad cheminės medžiagos būtų naudojamos ir
gaminamos taip, kad kuo labiau sumažėtų jų didelis neigiamas
poveikis žmonių sveikatai ir aplinkai[15];
(15)     Sąjunga susitarė,
kad turi būti apsaugota aplinka ir žmonių sveikata, užkertant
kelią neigiamam atliekų susidarymo ir tvarkymo poveikiui ar jį
sumažinant ir sumažinant išteklių naudojimo bendrą poveikį bei
padidinant tokio naudojimo efektyvumą, laikantis tokios atliekų
hierarchijos: prevencija, parengimas pakartotiniam naudojimui, perdirbimas,
kitas naudojimas, šalinimas[16];
(16)     Sąjunga susitarė
stengtis visiškai atsieti ekonomikos augimą nuo aplinkos būklės
blogėjimo[17];
(17)     Sąjunga susitarė siekti
sukurti pasaulį, kuriame, siekiant tvaraus vystymosi, žemė
neblogėtų[18];
(18)     Sąjungos aplinkos
politika pirmiausia grindžiama principu „teršėjas moka“, atsargumo
principu ir prevenciniais veiksmais, taip pat principu, kad tarša turi
būti mažinama ten, kur yra jos šaltinis;
(19)     veiksmų prioritetiniams
tikslams pasiekti reikėtų imtis įvairiais valdymo lygmenimis,
laikantis subsidiarumo principo; 
(20)     siekiant užtikrinti programos
sėkmę ir pasiekti jos prioritetinius tikslus, svarbu bendradarbiauti
su nevyriausybiniais subjektais;
(21)     biologinės
įvairovės nykimas ir ekosistemų būklės blogėjimas
Sąjungoje turi svarbių pasekmių aplinkai ir brangiai kainuoja
visai visuomenei, visų pirma ekonominės veiklos vykdytojams tuose
sektoriuose, kurie tiesiogiai priklauso nuo ekosistemų funkcijų; 
(22)     Sąjungoje dar galima
labai sumažinti išmetamųjų šiltnamio efektą
sukeliančių dujų kiekį ir efektyviau naudoti išteklius.
Dėl to sumažės spaudimas aplinkai, padidės konkurencingumas,
rasis naujų augimo šaltinių ir bus kuriama daugiau darbo vietų,
nes padidinus efektyvumą bus sutaupyta lėšų, inovacijos pasieks
rinką, o ištekliai bus geriau valdomi per visą jų gyvavimo
ciklą; 
(23)     su aplinka susijusios
problemos ir poveikis aplinkai toliau kelia didelę riziką žmonių
sveikatai ir gerovei; priemonės aplinkos būklei gerinti gali
būti naudingos sprendžiant šias problemas; 
(24)     visapusiškas ir vienodas
aplinkos acquis įgyvendinimas visoje Sąjungoje – patikima
investicija, naudinga aplinkai, žmonių sveikatai ir visai ekonomikai; 
(25)     Sąjungos aplinkos
politika ir toliau turėtų būti formuojama remiantis patikimais
faktiniais duomenimis; 
(26)     kad būtų pasiekti
aplinkos tikslai, reikėtų pakankamai investicijų; 
(27)     aplinkos aspektų
integravimas būtinas, siekiant sumažinti spaudimą aplinkai, kurį
kelia kitų sektorių politika ir veikla, ir įgyvendinti su
aplinka ir klimatu susijusius tikslus; 
(28)     Sąjungos teritorija
tankiai apgyvendinta, daugiau nei 70 % piliečių gyvena miestuose
arba priemiesčiuose ir jiems kyla specifinių su aplinka ir klimatu
susijusių problemų; 
(29)     daug aplinkos problemų
yra visuotinės ir jas galima visiškai išspręsti tik taikant
visapusišką visuotinį metodą; kitos aplinkos problemos turi
aiškų regioninį aspektą, todėl jas sprendžiant būtina
bendradarbiauti su kaimyninėmis šalimis; 
(30)     įgyvendinant 2012 m.
Jungtinių Tautų konferencijos tvaraus vystymosi klausimais
(aukščiausiojo lygio susitikimo Rio+20) įsipareigojimus, naujoje
bendrojoje veiksmų programoje reikėtų remti tarptautinius ir regioninius
procesus, kurių tikslas – pasauliniu mastu pereiti prie integracinės
ekologiškos ekonomikos, atsižvelgiant į tvaraus vystymosi ir skurdo
mažinimo tikslus;
(31)     tinkamas politikos
priemonių derinys gali suteikti galimybę įmonėms ir
vartotojams geriau suprasti savo vykdomos veiklos poveikį aplinkai ir
tą poveikį valdyti. Tarp tokių politikos priemonių –
ekonominės paskatos, rinkos priemonės, informavimo reikalavimai, taip
pat savanoriškos priemonės, kurios papildo teisines sistemas ir skatina
suinteresuotųjų asmenų dalyvavimą įvairiais
lygmenimis;
(32)     visos priemonės, veiksmai
ir tikslai, nustatyti naujoje bendrojoje aplinkosaugos veiksmų programoje,
turėtų būti įgyvendinami pagal pažangaus reglamentavimo
principus[19],
o prireikus turėtų būti atliekamas išsamus jų poveikio
vertinimas;
(33)     pažangą, padarytą
siekiant naujos bendrosios aplinkosaugos veiksmų programos tikslų,
reikėtų stebėti ir vertinti pagal sutartus rodiklius, 
PRIĖMĖ ŠĮ
SPRENDIMĄ:
1 straipsnis
Bendroji Sąjungos veiksmų iki
2020 m. gruodžio 31 d. programa aplinkosaugos srityje (toliau –
programa) patvirtinama, kaip nustatyta priede.
2 straipsnis
1. Įgyvendindama programą
Sąjunga siekia šių tikslų:
(a)         
saugoti, tausoti ir puoselėti Sąjungos
gamtinį kapitalą;
(b)         
pasiekti, kad Sąjungos ekonomika taptų
ekologiška ir konkurencinga efektyvaus išteklių naudojimo ir mažo anglies
dioksido kiekio technologijų ekonomika;
(c)         
apsaugoti Sąjungos piliečius nuo neigiamo
su aplinka susijusio poveikio ir rizikos sveikatai bei gerovei;
(d)         
maksimaliai padidinti Sąjungos aplinkos
teisės aktų naudingumą;
(e)         
tobulinti aplinkos politikos faktinių
duomenų bazę;
(f)           
užtikrinti investicijas į aplinkos ir klimato
politiką ir teisingas kainas;
(g)         
didinti aplinkos aspektų integraciją ir
politikos nuoseklumą;
(h)         
didinti Sąjungos miestų tvarumą;
(i)           
didinti Sąjungos veiksmų efektyvumą
sprendžiant regionines ir pasaulines aplinkos problemas.
2. Programa pirmiausia grindžiama principu
„teršėjas moka“, atsargumo principu ir prevenciniais veiksmais, taip pat
principu, kad tarša turi būti mažinama ten, kur yra jos šaltinis.
3. Visos priemonės, veiksmai ir tikslai,
nustatyti programoje, įgyvendinami pagal pažangaus reglamentavimo
principus[20],
o prireikus atliekamas išsamus jų poveikio vertinimas.
3 straipsnis
1. Sąjunga ir jos valstybės
narės atsako už tai, kad būtų įgyvendinti šioje programoje
nustatyti prioritetiniai tikslai. Nustatytoms problemoms spręsti jos taiko
nuoseklų metodą. Veiksmų imamasi deramai atsižvelgiant į
subsidiarumo principą ir tokiu lygmeniu, koks geriausiai tinka, kad būtų
pasiekti šioje programoje nustatyti prioritetiniai tikslai ir susiję
rezultatai.
2. Įgyvendindamos šią programą,
valdžios institucijos visais lygmenimis bendradarbiauja su įmonėmis
ir socialiniais partneriais, pilietine visuomene ir atskirais piliečiais. 
4 straipsnis
Šis sprendimas įsigalioja dvidešimtą
dieną po jo paskelbimo Europos Sąjungos oficialiajame leidinyje.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
PRIEDAS
„Gyventi gerai pagal mūsų
planetos išgales“
VEIKSMŲ
PROGRAMA IKI 2020 M.
1.           Per pastaruosius 40 metų
priimta daug įvairių aplinkos teisės aktų – jais nustatyti
išsamiausi pasaulyje modernūs standartai. Tai padėjo išspręsti
tam tikras didžiąsias Sąjungos piliečių ir įmonių
susirūpinimą keliančias aplinkos problemas.
2.           Per pastaruosius dešimtmečius
pavyko gerokai sumažinti į orą, vandenį ir dirvožemį
išmetamų teršalų kiekį; pastaraisiais metais labai sumažintas ir
išmetamųjų šiltnamio efektą sukeliančių dujų
(ŠESD) kiekis. Modernizuoti ES cheminių medžiagų teisės aktai ir
apribotas daugelio toksiškų ar pavojingų medžiagų, tokių
kaip švinas, kadmis ir gyvsidabris, naudojimas produktuose, kurie naudojami
daugelyje namų ūkių. ES piliečių naudojamo vandens
kokybė – viena iš geriausių pasaulyje; daugiau nei 18 % ES
teritorijos ir 4 % jos jūrų teritorijos suteiktas saugomų
gamtos teritorijų statusas.
3.           Sąjungos aplinkos
politika skatinamos inovacijos ir investicijos į ekologiškas prekes ir
paslaugas, dėl to kuriamos darbo vietos ir eksporto galimybės[21]. Su
kiekvienu plėtros etapu aukštų aplinkos apsaugos standartų
taikymo teritorija plėtėsi – dabar jie taikomi didelėje Europos
žemyno dalyje; be to, Sąjungos pastangomis pasiekta didesnių
tarptautinių kovos su klimato kaita ir biologinės įvairovės
nykimu įsipareigojimų ir užtikrinta, kad pasaulinės pastangos
atsisakyti ozono sluoksnį ardančių medžiagų ir degalų
su švinu būtų sėkmingos.
4.           Didelė pažanga taip pat
padaryta integruojant aplinkos tikslus į kitas Sąjungos politikos ir
veiklos sritis. Pagal reformuotą bendrą žemės ūkio
politiką (BŽŪP) nuo 2003 m. tiesioginės išmokos yra
susietos su reikalavimais žemdirbiams išlaikyti žemę geros agrarinės
ir aplinkosaugos būklės ir laikytis atitinkamų aplinkos
teisės aktų. Kova su klimato kaita tapo sudėtine energetikos
politikos dalimi, taip pat daroma pažanga integruojant efektyvaus išteklių
naudojimo, klimato kaitos ir energijos vartojimo efektyvumo klausimus į
kitus pagrindinius sektorius, kaip antai transporto ir statybos. 
5.           Tačiau daug ES aplinkos
tendencijų dar kelia nerimą, ypač dėl nepakankamo galiojančių
ES aplinkos teisės aktų įgyvendinimo. Tik 17 % pagal
Buveinių direktyvą[22]
vertinamų rūšių ir buveinių yra geros būklės, o
dėl gamtinio kapitalo būklės blogėjimo ir praradimo kyla
pavojus, kad pastangos pasiekti ES biologinės įvairovės ir
klimato kaitos tikslus gali būti neveiksmingos. Dėl to atsiranda
didelių susijusių sąnaudų, kurios mūsų
ekonominėje ar socialinėje sistemoje dar tinkamai neįvertinamos.
Trisdešimt procentų ES teritorijos labai suskaidyta, tai turi įtakos
ekosistemų ryšiams ir gerai būklei, taip pat jų gebėjimui
atlikti funkcijas ir užtikrinti rūšims gyvybingas buveines. Nors ES
padaryta tam tikra pažanga atsiejant ekonomikos augimą nuo
išmetamųjų ŠESD kiekio, išteklių naudojimo ir poveikio aplinkai,
ištekliai vis dar naudojami labai netvariai ir neveiksmingai, o atliekos vis
dar tvarkomos netinkamai. Todėl ES įmonės neišnaudoja
didžiulių efektyvaus išteklių naudojimo teikiamų galimybių
padidinti konkurencingumą, sumažinti sąnaudas, padidinti
produktyvumą ir tiekimo saugumą. Vandens kokybė ir oro taršos
lygiai vis dar kelia problemų daugelyje Europos dalių, o ES
piliečiai ir toliau yra veikiami pavojingų medžiagų, kurios gali
pakenkti jų sveikatai ir gerovei. Netvariai naudojant žemę alinami
derlingi dirvožemiai, ir tai turi įtakos aprūpinimui maistu ir
galimybei pasiekti biologinės įvairovės tikslus. Dirvožemio
būklė toliau iš esmės nestabdomai blogėja.
6.           Aplinkos kaitą ES kuo
toliau tuo labiau lemia pasaulinio masto pokyčiai, įskaitant
demografinius pokyčius, vartojimo ir prekybos tendencijas ir
sparčią technologinę pažangą. Jie gali suteikti
reikšmingų ekonomikos augimo ir socialinės gerovės
galimybių, tačiau kartu kelia problemų ir neaiškumų ES
ekonomikai ir visuomenei ir lemia aplinkos būklės blogėjimą
visame pasaulyje[23].
7.           Dėl dabartinių
pasaulio ekonomikoje vyraujančių netausios gamybos ir vartojimo
sistemų, taip pat didėjančios visuotinės prekių ir
paslaugų paklausos ir išteklių eikvojimo auga svarbiausių
žaliavų, mineralų ir energijos kaina, dėl to taip pat
didėja tarša ir atliekų kiekis, pasaulinis išmetamųjų ŠESD
kiekis, blogėja žemės būklė, mažėja miškų ir
nyksta biologinė įvairovė. Beveik du trečdaliai pasaulio
ekosistemų laikomos nykstančiomis[24], taip pat yra įrodymų, kad
planetos biologinės įvairovės, klimato kaitos ir azoto ciklo
ribos jau peržengtos[25].
Jei nebus užtikrinta didelė pažanga didinant išteklių naudojimo
efektyvumą, tikėtina, kad iki 2030 m. pasaulio vandens ištekliai
sumažės 40 %. Taip pat kyla rizika, kad dėl klimato kaitos šios
problemos taps dar aštresnės, o jų sprendimo kaina didės.
2011 m. dėl nelaimių, kurias iš dalies sukėlė klimato
kaita, pasaulyje patirta daugiau nei 300 mlrd. EUR ekonominių
nuostolių. EBPO įspėjo, kad dėl nuolatinio gamtinio kapitalo
eikvojimo ir nykimo galimi negrįžtami pokyčiai, kurie keltų
pavojų du šimtmečius trukusiam gyvenimo lygio gerinimo procesui ir
lemtų dideles išlaidas[26].

8.           Siekiant išspręsti kai
kurias iš šių sudėtingų problemų, būtina išnaudoti
visą esamų aplinkos technologijų potencialą ir užtikrinti,
kad pramonė nuolat kurtų naujus ir įsisavintų geriausius
prieinamus gamybos būdus ir kuriamas inovacijas. Taip pat būtina
sparti pažanga perspektyviose mokslo ir technologijos srityse. Šio tikslo
reikėtų siekti skatinant mokslinius tyrimus ir sukuriant sąlygas
privačioms investicijoms į mokslinius tyrimus. Kartu turime geriau
suprasti galimą riziką aplinkai ir žmonių sveikatai,
susijusią su naujomis technologijomis, ir privalome geriau tą
riziką įvertinti bei valdyti. Tai būtina naujų
technologijų priimtinumo visuomenei sąlyga, taip pat būtina ES
pajėgumo veiksmingai ir laiku nustatyti galimą riziką,
susijusią su technologinėmis naujovėmis, ir į ją
reaguoti sąlyga.
9.           Jei norime gerai gyventi
ateityje, dabar būtina skubiai imtis bendrų veiksmų, kurių
tikslas – padidinti ekologinį atsparumą ir užtikrinti, kad aplinkos
politikos nauda ekonomikai ir visuomenei būtų kuo didesnė,
neperžengiant planetos ekologinių ribų. Ši programa atspindi ES
įsipareigojimą keistis ir pereiti prie integracinės ekologiškos
ekonomikos, kurioje užtikrinamas ekonomikos augimas ir plėtra, apsaugoma
žmonių sveikata ir gerovė, suteikiamas deramas darbas, mažinama
nelygybė ir saugomas gamtinis kapitalas bei į jį investuojama. 
10.         Numatoma tokia 2050 m.
vizija, kuria siekiama nurodyti veiksmų kryptį iki ir po 2020 m.:
2050 m. gyvensime gerai, paisydami planetos ekologinių ribų.
Mūsų klestėjimo ir sveikos aplinkos pagrindas – inovacinė
žiedinė ekonomika, kurioje niekas nešvaistoma veltui, o gamtos ištekliai
valdomi taip, kad didėtų mūsų visuomenės atsparumas.
Ekonomikos augimas, grindžiamas mažo anglies dioksido kiekio technologijomis,
yra atsietas nuo išteklių naudojimo, parodant tvarios ekonomikos
pavyzdį visam pasauliui.
11.         Kad ši permaina būtų
sėkminga, reikia visapusiškai integruoti aplinkos klausimus į kitas
politikos sritis, tokias kaip energetika, transportas, žemės ūkis,
žuvininkystė, ekonomika ir pramonė, moksliniai tyrimai ir inovacijos,
užimtumo ir socialinė politika, siekiant sukurti nuoseklų
suderintą metodą. ES veiksmus taip pat turėtų papildyti aktyvesni
pasauliniai veiksmai ir bendradarbiavimas su kaimyninėmis šalimis
sprendžiant bendras problemas.
12.         ES pradėjo šias permainas
remdamasi ilgalaikėmis integruotomis strategijomis, kurių tikslas –
sustabdyti biologinės įvairovės nykimą[27],
efektyviau naudoti išteklius[28]
ir sparčiau pereiti prie mažo anglies dioksido kiekio technologijų
ekonomikos[29].
Komisija, remdamasi iki šiol pasiektais laimėjimais, toliau integravo
aplinkos klausimus ir tikslus į naujausias iniciatyvas, kurių imtasi
kitose pagrindinėse politikos srityse, įskaitant energetiką[30] ir
transportą[31],
ir siekė padidinti ES žemės ūkio ir kaimo plėtros,
žuvininkystės ir sanglaudos politikos reformų teigiamą
poveikį aplinkai. 
13.         ES prisiėmė daug
tarptautiniu mastu sutartų aplinkosaugos įsipareigojimų,
įskaitant įsipareigojimus, prisiimtus Jungtinių Tautų
konferencijoje tvaraus vystymosi klausimais (Rio+20)[32], kur ji
pabrėžė remianti integracinę ekologišką ekonomiką,
kuri yra pagrindinė platesnės tvaraus vystymosi strategijos dalis.
14.         Šias pastangas papildo šioje
programoje apibrėžti prioritetiniai tikslai, kuriuos ES turi pasiekti iki
2020 m. 
15.         Daugeliu atvejų
veiksmų šiems tikslams pasiekti reikės imtis pirmiausia nacionaliniu,
regioniniu arba vietos lygmeniu, laikantis subsidiarumo principo. Kitais
atvejais reikės papildomų ES lygio priemonių. Kadangi aplinkos
politika priklauso ES pasidalijamosios kompetencijos sričiai, vienas iš
šios programos tikslų – užtikrinti bendrą atsakomybę už bendrus
siekius ir tikslus ir vienodas sąlygas įmonėms ir valdžios
institucijoms. Aiškūs siekiai ir tikslai taip pat suteikia politikos
formuotojams ir kitiems suinteresuotiesiems subjektams, įskaitant regionus
ir miestus, įmones ir socialinius partnerius ir atskirus piliečius,
veiksmų kryptį ir iš anksto apibrėžtą veiksmų
sistemą.
TEMINIAI PRIORITETAI
1 prioritetinis tikslas: saugoti, tausoti
ir puoselėti ES gamtinį kapitalą
16.         ES ekonominio klestėjimo
ir gerovės pagrindas – jos gamtinis kapitalas, apimantis ekosistemas,
kurių gėrybėmis ir funkcijomis naudojamės: nuo derlingo
dirvožemio ir daugiafunkcinių miškų iki dirbamos žemės ir
jūrų, nuo gėlo vandens ir švaraus oro iki žiedų
apdulkinimo, potvynių kontrolės, klimato reguliavimo ir apsaugos nuo
gaivalinių nelaimių. Saugoti, tausoti ir puoselėti gamtinį
kapitalą siekiama daugeliu ES teisės aktų, įskaitant
Vandens pagrindų direktyvą (VPD)[33], Jūrų strategijos pagrindų
direktyvą (JSPD)[34],
Oro kokybės ir susijusias direktyvas[35], taip pat Buveinių ir
Paukščių direktyvas[36].
Teisės aktai, kuriais siekiama kovoti su klimato kaita ir spręsti
cheminių medžiagų, pramoninių teršalų ir atliekų
problemas, taip pat padeda sumažinti neigiamą poveikį biologinei
įvairovei, įskaitant ekosistemas, rūšis ir buveines.
17.         Tačiau naujausi
vertinimai rodo, kad ES biologinė įvairovė toliau nyksta ir kad
daugelio ekosistemų būklė gerokai pablogėjusi[37]. ES
biologinės įvairovės strategijoje iki 2020 m.[38]
nustatyti tikslai ir veiksmai, būtini tam, kad būtų galima
pakeisti šias neigiamas tendencijas ir pagerinti ekosistemų funkcijas.
Ją būtina visiškai įgyvendinti, kad ES galėtų pasiekti
savo 2020 m. pagrindinį biologinės įvairovės
tikslą. Nors strategijoje numatytos priemonės, kuriomis siekiama
geriau įgyvendinti Buveinių ir Paukščių direktyvas,
įskaitant tinklą „Natura 2000“, kad būtų pasiektas pagrindinis
tikslas, reikės visiškai įgyvendinti visus esamus teisės aktus,
kuriais siekiama apsaugoti gamtinį kapitalą.
18.         Nors iki šiol įdėta
daug pastangų, tikėtina, kad VPD nustatytą reikalavimą –
iki 2015 m. pasiekti „gerą ekologinę būklę“ – atitiks
tik maždaug 53 % ES paviršinio vandens telkinių[39]. Be to,
kyla rizika, kad Jūrų strategijos pagrindų direktyvos tikslas –
iki 2020 m. pasiekti „gerą aplinkos būklę“ – taip pat gali
būti nepasiektas, inter alia, dėl nuolatinio peržvejojimo ir
Europos jūrų taršos šiukšlėmis. Nors ES oro ir pramoninių
išmetamųjų teršalų politika padėjo sumažinti daugumos
formų taršą, ekosistemoms ir toliau kenkia perviršinės azoto
iškritos ir ozono tarša, susijusi su išmetamaisiais teršalais transporto,
intensyvios žemdirbystės ir elektros energijos gamybos srityse.
19.         Taigi siekiant saugoti, tausoti
ir puoselėti ES gamtinį kapitalą taip pat reikia naikinti
problemų priežastis, pavyzdžiui, geriau integruoti gamtinio kapitalo
tikslus į kitas politikos sritis ir užtikrinti politikos sričių
darną bei papildomą naudą. Aplinkos tausojimo elementai,
išdėstyti Komisijos reformų pasiūlymuose, visų pirma ES
žemės ūkio, žuvininkystės ir sanglaudos politikos reformų
pasiūlymuose, kurių parama numatyta aplinkai palankesnio ES biudžeto
pagal 2014–2020 m. daugiametę finansinę programą (DFP)
pasiūlymuose, yra skirti padėti siekti šių tikslų.
Pavyzdžiui, vandens ekosistemoms kaimo vietovėse turėtų
būti naudingas ūkiams skirtų išmokų susiejimas su
atitinkamų VPD reikalavimų laikymusi, kaip nustatyta Komisijos
pasiūlymuose dėl BŽŪP reformos[40]. Siekiant aplinkai palankesnės
BŽŪP taip pat bus skatinama aplinką tausojanti žemės ūkio
veikla, tokia kaip pasėlių įvairinimas, daugiamečių
ganyklų apsauga ir ekologiškai vertingų dirbamos žemės ir miško
plotų nustatymas ir priežiūra.
20.         Kalbant apie jūros
aplinką, jūrų sektorius teikia tam tikrų ekonominių
galimybių (nuo žuvininkystės, laivybos ir akvakultūros iki
žaliavų, jūrų energijos ir jūrų biotechnologijos), tačiau
reikia pasirūpinti, kad jomis būtų naudojamasi laikantis
jūrų ir pakrantės ekosistemų išsaugojimo ir tvaraus valdymo
tikslų.
21.         Įgyvendinant ES klimato
kaitos politiką reikėtų plačiau taikyti ekosistema
grindžiamus prisitaikymo prie klimato kaitos ir jos švelninimo metodus, kurie
taip pat turi teigiamą poveikį biologinei įvairovei ir kitoms
ekosistemų funkcijoms, o priimant su atsinaujinančiąja energija
susijusius sprendimus reikėtų visapusiškai atsižvelgti į kitus
aplinkos tikslus, tokius kaip biologinės įvairovės išsaugojimas
ir vandens apsauga. Galiausiai, reikės įgyvendinti priemones, skirtas
su transportu susijusios oro taršos ir išmetamo CO2 kiekio problemoms
spręsti[41].
22.         Žemės blogėjimas,
fragmentacija ir netvarus naudojimas Europos Sąjungoje kelia pavojų
tam tikroms pagrindinėms ekosistemų funkcijoms, biologinei
įvairovei ir didina Europos pažeidžiamumą klimato kaitos ir
gaivalinių nelaimių atžvilgiu. Dėl to taip pat blogėja
dirvožemio būklė. Vandens sukeliama dirvožemio erozija veikia daugiau
nei 25 % ES teritorijos: tai kenkia dirvožemio funkcijoms ir turi
įtakos gėlo vandens kokybei. Dirvožemio užterštumas ir sandarinimas
taip pat nuolat kelia problemų. Manoma, kad daugiau nei pusė milijono
vietovių visoje ES yra užterštos; kol nebus nustatytos ir įvertintos,
jos ir toliau gali kelti didelę riziką aplinkai ir sveikatai.
Kiekvienais metais daugiau nei 1 000 km² žemės užimama būsto
statybos, pramonės, transporto ar poilsio reikmėms. Šiuos ilgalaikius
pokyčius sunku arba brangu sustabdyti, ir jie beveik visada susiję su
kompromisais tarp įvairių socialinių, ekonominių ir
aplinkos reikmių. Valstybių narių planavimo sprendimai,
susiję su žemės naudojimu, turėtų būti tvaresni.
23.         Siekiant sumažinti
svarbiausią žmogaus daromą poveikį žemei, dirvožemiui ir kitoms
ekosistemoms Europoje, reikės imtis veiksmų užtikrinti, kad visais
atitinkamais lygmenimis priimant su žemės naudojimu susijusius sprendimus
būtų tinkamai atsižvelgiama į poveikį aplinkai, taip pat
į socialinį ir ekonominį poveikį. Aukščiausiojo lygio
susitikimo Rio+20 išvadose raginta sukurti pasaulį, kuriame žemė
neblogėtų. ES ir valstybės narės turėtų
apsvarstyti, kaip geriausia įgyvendinti tokį įsipareigojimą
atitinkamos savo kompetencijos srityse ir kaip spręsti dirvožemio
kokybės problemas taikant privalomą teisinę sistemą[42]. Taip
pat bus nustatyti su tvariu žemės naudojimu ir dirvožemiu susiję
tikslai.
24.         Nors per pastaruosius 20
metų Europos Sąjungoje į aplinką išskiriama gerokai mažiau
azoto ir fosforo, per didelis į aplinką patenkantis maistinių
medžiagų kiekis ir toliau veikia oro ir vandens kokybę ir daro
neigiamą poveikį ekosistemoms, o dėl to žmonėms kyla
didelių sveikatos problemų. Visų pirma, siekiant užtikrinti, kad
į aplinką patektų gerokai mažiau maistinių medžiagų,
būtina skubiai spręsti amoniako patekimo į aplinką
problemą, kylančią dėl neveiksmingo trąšų valdymo
ir netinkamo nuotekų valymo. Taip pat reikia daugiau pastangų
siekiant ekonomiškai efektyvesniu būdu ir efektyviau naudojant išteklius
valdyti maistinių medžiagų ciklą ir didinti trąšų
naudojimo efektyvumą. Siekiant spręsti šias problemas, būtina
geriau įgyvendinti ES aplinkos teisės aktus, prireikus griežtinti
standartus ir valdyti maistinių medžiagų ciklą taikant labiau
holistinį metodą, pagal kurį būtų susietos ir
integruotos esamos ES politikos sritys, turinčios įtakos sprendžiant
per didelio į aplinką patenkančių maistinių
medžiagų kiekio ir eutrofikacijos problemas. 
25.         Veiksmai pagal Biologinės
įvairovės strategiją, kuriais siekiama atkurti 15 % ES
nualintų ekosistemų ir plačiau naudoti žaliąją
infrastruktūrą, padės įveikti žemės
fragmentaciją. Dėl to bus toliau puoselėjamas gamtinis kapitalas
ir didinamas ekosistemos atsparumas, taip pat gali atsirasti ekonomiškai
efektyvių galimybių švelninti klimato kaitą, prie jos
prisitaikyti ir valdyti nelaimių riziką. Kartu valstybių
narių pastangos sudaryti ekosistemų ir jų funkcijų
žemėlapius ir jas įvertinti, taip pat 2015 m. planuojama
„jokių grynųjų nuostolių“ iniciatyva padės išsaugoti
gamtinio kapitalo atsargas įvairiu mastu. Iki 2020 m. ES ir
nacionaliniu lygmeniu įtraukus ekosistemos funkcijų ekonominę
vertę į apskaitos ir ataskaitų teikimo sistemas, ES gamtinis
kapitalas bus geriau valdomas.
26.         Siekiant saugoti, tausoti ir
puoselėti ES gamtinį kapitalą, programa užtikrinama, kad iki
2020 m.:
(a)         
būtų sustabdytas biologinės
įvairovės nykimas bei ekosistemų funkcijų blogėjimas
ir kad būtų išlaikyta bei pagerinta ekosistemų bei jų
funkcijų būklė;
(b)         
būtų gerokai sumažintas neigiamas
poveikis gėlo vandens, tarpinių ir priekrantės vandenų
ištekliams ir taip būtų pasiekta, išlaikyta ar dar pagerinta jų
gera būklė, kaip apibrėžta Vandens pagrindų direktyvoje;
(c)         
būtų sumažintas neigiamas poveikis
jūros vandenims ir taip būtų pasiekta ar išlaikyta gera aplinkos
būklė, kaip reikalaujama Jūrų strategijos pagrindų
direktyvoje;
(d)         
būtų toliau mažinamas oro taršos poveikis
ekosistemoms ir biologinei įvairovei;
(e)         
žemė Europos Sąjungoje būtų
valdoma tvariai, dirvožemis būtų tinkamai apsaugotas, o užterštos
teritorijos būtų sėkmingai atkuriamos;
(f)           
maistinių medžiagų (azoto ir fosforo)
ciklas būtų valdomas tvaresniu būdu ir efektyviau naudojant
išteklius;
(g)         
būtų apsaugoti miškai ir jų
užtikrinamos funkcijos, taip pat būtų padidintas jų atsparumas
klimato kaitai ir gaisrams.
Tam pirmiausia būtina:
(a)         
visiškai įgyvendinti ES biologinės
įvairovės strategiją;
(b)         
visiškai įgyvendinti Europos vandens
išteklių išsaugojimo metmenis;
(c)         
dėti daugiau pastangų siekiant
užtikrinti, inter alia, kad ne vėliau kaip 2020 m.
būtų įgyvendintas sveikų žuvų išteklių tikslas,
pirmiausia nustatant reikalavimą nuo 2015 m. žvejoti neviršijant
didžiausio galimo tausios žvejybos laimikio visose žuvininkystės srityse,
ir nustatyti visoje ES taikomą kiekybinį jūrų taršos
šiukšlėmis mažinimo tikslą;
(d)         
stiprinti pastangas, kad būtų užtikrinta
visiška atitiktis ES oro kokybės teisės aktams, ir apibrėžti
strateginius tikslus ir veiksmus po 2020 m.;
(e)         
dėti daugiau pastangų siekiant sumažinti
dirvožemio eroziją ir padidinti dirvožemio organinių medžiagų
kiekį, atkurti užterštas teritorijas ir labiau integruoti žemės
naudojimo aspektus į koordinuotą sprendimų priėmimo
procesą visais atitinkamais valdžios lygmenimis, o tas pastangas papildyti
nustatant dirvožemio ir žemės, kaip ištekliaus, naudojimo tikslus ir
žemės planavimo tikslus;
(f)           
imtis tolesnių veiksmų siekiant sumažinti
išmetamą azoto ir fosforo kiekį, įskaitant dėl miestų
ir pramonės nuotekų ir dėl trąšų naudojimo
išmetamą kiekį;
(g)         
parengti ir įgyvendinti naują ES
miškų strategiją, kurioje sprendžiami įvairūs miškams
keliamų reikalavimų ir jų teikiamos naudos klausimai ir kuria
padedama laikytis strategiškesnio požiūrio į miškų apsaugą
ir puoselėjimą.
2 prioritetinis tikslas: pasiekti, kad
ES ekonomika taptų ekologiška ir konkurencinga efektyvaus išteklių
naudojimo ir mažo anglies dioksido kiekio technologijų ekonomika
27.         Strategijos „Europa 2020“ pavyzdinės
iniciatyvos „Tausiai išteklius naudojanti Europa“ tikslas – remti
perėjimą prie ūkio, kuriame tausiai naudojami visi ištekliai,
ekonomikos augimas visiškai atsietas nuo išteklių ir energijos naudojimo
ir jo poveikio aplinkai, mažinamas išmetamųjų ŠESD kiekis, didinama
efektyvumu ir inovacijomis grindžiama konkurencija ir skatinamas didesnis
energetinis saugumas. Efektyvaus išteklių naudojimo Europos planas[43] ir
Konkurencingos mažo anglies dioksido kiekio technologijų ekonomikos
sukūrimo planas[44]
yra iniciatyvos pagrindinės sudedamosios dalys ir juose nustatoma
būsimų veiksmų šiems tikslams pasiekti sistema.
28.         Siekiant padidinti
konkurencingumą augant išteklių kainoms, esant jų stygiui ir
tiekimo apribojimams, visuose ekonomikos sektoriuose būtinos inovacijos,
kurių tikslas – efektyviau naudoti išteklius. Pagrindinė
inovacijų (įskaitant ekologines inovacijas) varomoji jėga –
verslo sektorius. Tačiau pačios rinkos reikiamų rezultatų
nepasieks. Sąjungos ir valstybių narių valdžios institucijos
turi imtis veiksmų, kad sudarytų tinkamas bendrąsias
sąlygas imtis ekologinių inovacijų ir taip paskatintų kurti
tvarius verslo ar technologinius aplinkos problemų sprendimus[45].
29.         Šis pagrindinis reikalavimas
spręsti aplinkos problemas taip pat turi svarbių socialinių bei
ekonominių privalumų. Perėjus prie efektyvaus išteklių
naudojimo ir mažo anglies dioksido kiekio technologijų ekonomikos gali
būti sukurta daugiau darbo vietų, o tai būtina strategijos
„Europa 2020“ užimtumo tikslų[46]
įgyvendinimo sąlyga. Kelerius pastaruosius metus užimtumas ES
aplinkos technologijų ir paslaugų sektoriuose augo maždaug 3 %
kasmet[47].
Apskaičiuota, kad pasaulinės ekologinės pramonės rinkos
vertė – bent trilijonas eurų, ir prognozuojama, kad per kitus 10
metų ši suma beveik padvigubės. Europos bendrovės jau dabar
pirmauja pasaulyje perdirbimo ir energijos vartojimo efektyvumo srityse; jas
reikėtų skatinti pasinaudoti pasaulinės paklausos augimu,
remiantis Ekologinių inovacijų veiksmų planu[48].
Pavyzdžiui, numatoma, kad vien Europos atsinaujinančiosios energijos
sektoriuje iki 2020 m. bus sukurta daugiau nei 400 000 naujų
darbo vietų[49].
30.         Siekiant įgyvendinti
suplanuotus 2020 m. tikslus ir iki 2050 m. sukurti konkurencingą
mažo anglies dioksido kiekio technologijų ekonomiką, būtina
visiškai įgyvendinti ES klimato kaitos ir energetikos dokumentų
rinkinį. ES šiuo metu sėkmingai mažina išmetamųjų ŠESD
kiekį, kad iki 2020 m. jis būtų 20 % mažesnis,
palyginti su 1990 m. kiekiu, tačiau norint pasiekti 20 %
energijos vartojimo efektyvumo tikslą efektyvumą reikės didinti
gerokai sparčiau. Tai taip pat svarbu atsižvelgiant į vis
didėjančią energijos paklausą ir besitęsiančias
diskusijas dėl prieštaravimų, susijusių su žemės naudojimu
maisto reikmėms ir bioenergijos reikmėms. Tikimasi, kad naujoji Energijos
vartojimo efektyvumo direktyva bus labai naudinga šiuo atžvilgiu.
31.         Kad ES įgyvendintų
įsipareigojimą tinkamai prisidėti prie pasaulinių
pastangų, išmetamųjų ŠESD kiekį būtina mažinti visuose
ekonomikos sektoriuose. ES turi susitarti dėl tolesnių veiksmų,
kurių reikės imtis klimato ir energetikos srityse po 2020 m.,
kad pasirengtų tarptautinėms deryboms dėl naujo teisiškai
privalomo susitarimo, taip pat kad pateiktų valstybėms narėms ir
pramonei aiškius principus dėl vidutinės trukmės laikotarpio investicijų.
Taigi ES turi apsvarstyti politikos galimybes, kaip pasiekti Mažo anglies
dioksido kiekio technologijų ekonomikos sukūrimo plane nustatytus
išmetamųjų teršalų mažinimo tikslus po 2020 m. 2050 m.
Energetikos veiksmų planą ir Transporto baltąją knygą
būtina paremti tvirtomis politikos programomis. Be to, valstybės
narės turi parengti ir įgyvendinti ilgalaikes, ekonomiškai efektyvias
mažo anglies dioksido kiekio technologijų plėtros strategijas,
kuriomis būtų siekiama ES tikslo iki amžiaus vidurio 80–95 %
sumažinti išmetamųjų ŠESD kiekį, palyginti su 1990 m.
kiekiu, taip prisidedant prie pasaulinių pastangų užtikrinti, kad
vidutinė temperatūra pasaulyje nepakiltų daugiau nei 2ºC. ES
apyvartinių taršos leidimų prekybos sistema ir toliau bus pagrindinis
ES klimato kaitos politikos po 2020 m. ramstis.
32.         Kai pramonė
įsisavins geriausius prieinamus gamybos būdus pagal Pramoninių
išmetamųjų teršalų direktyvą, bus sukurti geresni
išteklių naudojimo modeliai ir sumažintas daugiau nei 50 000
pagrindinių ES įrenginių išmetamųjų teršalų
kiekis, todėl bus daug prisidedama prie pastangų skatinti
inovacinių technologijų raidą, kurti ekologiškesnę
ekonomiką ir ilgainiui mažinti pramonės išlaidas. 
33.         Taip pat bus imtasi
priemonių toliau gerinti ES rinkoje esančių prekių ir
paslaugų aplinkosauginį veiksmingumą per visą jų
gyvavimo ciklą, didinant ekologiškai tvarių produktų
pasiūlą ir skatinant vartotojus rinktis šiuos produktus, kad jų
paklausa gerokai padidėtų. Tai ketinama pasiekti naudojant
įvairias suderintas paskatas vartotojams ir įmonėms,
įskaitant MVĮ, rinkos priemones ir taisykles, skirtas jų veiklos
ir produktų poveikiui aplinkai mažinti. Bus peržiūrėti
galiojantys produktus reglamentuojantys teisės aktai, tokie kaip
Ekologinio projektavimo ir Energijos vartojimo efektyvumo ženklinimo direktyvos
ir Ekologinio ženklo reglamentas, siekiant pagerinti produktų
aplinkosauginį veiksmingumą ir išteklių naudojimo
efektyvumą per visą gyvavimo ciklą, taip užtikrinant nuoseklesnį
tvarios gamybos ir vartojimo ES pagrindą[50].
34.         Kadangi 80 % viso su
produktais susijusio poveikio aplinkai įtvirtinama produktų
projektavimo etape, ES politikos sistema turėtų užtikrinti, kad ES
rinkai pateikiami prioritetiniai produktai būtų suprojektuoti
ekologiškai, siekiant užtikrinti optimalų išteklių ir medžiagų
naudojimo efektyvumą, be kita ko, sprendžiant perdirbimo galimybių,
perdirbto turinio ir patvarumo klausimus. Būtina įgyvendinti šiuos
reikalavimus ir užtikrinti jų vykdymą. ES ir nacionaliniu lygmeniu
bus dedama daugiau pastangų šalinti kliūtis ekologinėms
inovacijoms[51]
ir atverti visą Europos ekologinės pramonės potencialą –
tai padės kurti ekologiškas darbo vietas ir užtikrinti ekologišką
ekonomikos augimą. 
35.         Siekiant nustatyti
veiksmų, kuriais būtų ne tik įgyvendinami išmetamųjų
ŠESD kiekio ir energijos tikslai, bet ir tobulinami kiti išteklių
naudojimo efektyvumo aspektai, pagrindą, bus nustatyti bendro vartojimo
poveikio aplinkai mažinimo tikslai, visų pirma maisto, būsto ir
judumo sektoriuose[52].
Bendras šių sektorių poveikis sudaro beveik 80 % viso vartojimo
poveikio aplinkai. Rio+20 išvadose pripažintas poreikis gerokai sumažinti po
derliaus nuėmimo patiriamus ir kitus maisto nuostolius bei maisto atliekas
visoje maisto tiekimo grandinėje.
36.         Be privalomų žaliojo
viešojo pirkimo reikalavimų, taikomų tam tikroms produktų
kategorijoms[53],
daugelis valstybių narių patvirtino savanoriškus veiksmų planus
ir nemažai valstybių narių taip pat nustatė tikslus
konkrečioms produktų grupėms. Tačiau administracijos visais
lygmenimis dar turi daug galimybių toliau mažinti poveikį aplinkai,
priimdamos sprendimus dėl pirkimo. Valstybės narės ir regionai
turėtų imtis tolesnių veiksmų, kad pasiektų
nustatytą tikslą – taikyti žaliojo pirkimo kriterijus bent 50 %
viešųjų konkursų. Komisija įvertins galimybę priimti
papildomus konkretiems sektoriams skirtus teisės aktus, kuriais
būtų nustatytos papildomoms produktų kategorijoms taikomos
privalomos žaliojo viešojo pirkimo taisyklės. 
37.         Taip pat yra nemažai
galimybių gerinti atliekų tvarkymą ES, siekiant geriau naudoti
išteklius, atverti naujas rinkas, kurti naujas darbo vietas ir mažinti
priklausomybę nuo žaliavų importo, kartu mažinant poveikį
aplinkai[54].
Kiekvienais metais ES susidaro 2,7 mlrd. tonų atliekų, iš
jų 98 mln. tonų atliekų yra pavojingos. Vidutiniškai tik
40 % kietųjų atliekų panaudojama pakartotinai arba
perdirbama. Visa kita vežama į sąvartynus arba deginama. Kai kuriose
valstybėse narėse perdirbama daugiau nei 70 % atliekų – tai
rodo, kad atliekos galėtų būti naudojamos kaip vienas iš
pagrindinių ES išteklių. Tačiau daug valstybių narių
daugiau kaip 75 % savo komunalinių atliekų šalina
sąvartynuose.
38.         Kad atliekos taptų
ištekliais, kaip raginama Efektyvaus išteklių naudojimo plane, visoje ES
būtina visiškai įgyvendinti ES atliekų tvarkymo teisės
aktus, griežtai laikantis atliekų hierarchijos ir įtraukiant
įvairių tipų atliekas[55].
Reikia papildomų pastangų siekiant: sumažinti absoliutų vienam
gyventojui tenkantį atliekų kiekį, energijos gavybai naudoti tik
perdirbti netinkamas medžiagas, laipsniškai atsisakyti atliekų šalinimo
sąvartynuose, užtikrinti aukštos kokybės perdirbimą ir
plėtoti antrinių žaliavų rinkas. Pavojingos atliekos turės
būti valdomos taip, kad reikšmingas neigiamas poveikis žmonių
sveikatai ir aplinkai būtų kuo mažesnis, kaip susitarta
aukščiausiojo lygio susitikime Rio+20. Kad šis tikslas būtų
pasiektas, visoje ES reikėtų sistemiškiau taikyti rinkos priemones,
pagal kurias pirmenybė teikiama prevencijai, perdirbimui ir pakartotiniam
naudojimui. Reikėtų pašalinti perdirbimo veiklos kliūtis ES
vidaus rinkoje ir peržiūrėti esamus prevencijos, pakartotinio
naudojimo, perdirbimo, atliekų panaudojimo ir nešalinimo į
sąvartynus tikslus, kad būtų pereinama prie žiedinės
ekonomikos, kurioje būtų laikomasi pakopinio atliekų naudojimo
principo ir beveik nebeliktų atliekų. 
39.         Pirmenybė taip pat bus
teikiama efektyviam išteklių naudojimui vandens sektoriuje, siekiant
padėti užtikrinti gerą vandens būklę. Nors sausros ir
vandens trūkumo problemos tampa aktualios vis didesnei Europos daliai,
apie 20–40 % Europos vandens išteklių vis dar išeikvojama be reikalo,
pavyzdžiui, dėl nuotėkio vandens tiekimo sistemoje. Pagal turimus
modeliavimo rezultatus vis dar esama daug galimybių ES didinti vandens
naudojimo efektyvumą. Be to, numatoma, kad dėl didėjančios
paklausos ir klimato kaitos poveikio gerokai padidės apkrova Europos
vandens ištekliams. Šiomis aplinkybėmis Sąjunga ir valstybės
narės turėtų imtis veiksmų užtikrinti, kad iki 2020 m.
vandens gavyba neviršytų turimų atsinaujinančiųjų vandens
išteklių ribų, įskaitant veiksmus, kuriais siekiama didinti
vandens naudojimo efektyvumą naudojant rinkos mechanizmus, tokius kaip
vandens kainos nustatymas pagal tikrąją vandens vertę[56].
Pažangą bus lengviau užtikrinti sparčiau vykdant demonstravimo
veiklą ir diegiant inovacines technologijas, sistemas ir verslo modelius,
remiantis Vandens srities Europos inovacijų partnerystės strateginiu
įgyvendinimo planu.
40.         Ilgalaikė ir
nuspėjama politikos sistema visose šiose srityse padės paskatinti
investicijas ir veiksmus, kurių reikia siekiant visiškai sukurti
ekologiškesnių technologijų rinkas ir skatinti tvarius verslo
sprendimus. Efektyvaus išteklių naudojimo rodikliai ir tikslai yra
būtini viešojo ir privačiojo sektorių subjektams, priimantiems
sprendimus dėl ekonomikos perorientavimo. Tie rodikliai ir tikslai taps
sudėtine šios programos dalimi, kai tik dėl jų bus susitarta
Sąjungos lygmeniu. 
41.         Siekiant ES perėjimo prie
ekologiškos bei konkurencingos efektyvaus išteklių naudojimo ir mažo
anglies dioksido kiekio technologijų ekonomikos, programa užtikrinama, kad
iki 2020 m.:
(a)         
ES įgyvendintų užsibrėžtus
2020 m. klimato ir energetikos tikslus ir toliau darytų pažangą
siekdama iki 2050 m. išmetamųjų ŠESD kiekį sumažinti
80–95 %, palyginti su 1990 m. kiekiu, ir taip prisidėtų
prie pasaulinių pastangų užtikrinti, kad vidutinė
temperatūra nepakiltų daugiau nei 2ºC;
(b)         
būtų gerokai sumažintas bendras ES
pramonės poveikis aplinkai visuose pagrindiniuose pramonės
sektoriuose, o išteklių naudojimo efektyvumas padidintas;
(c)         
būtų sumažintas bendras gamybos ir
vartojimo poveikis aplinkai, visų pirma maisto, būsto ir judumo
sektoriuose;
(d)         
atliekos būtų saugiai tvarkomos kaip
išteklius, absoliutus vienam gyventojui tenkantis atliekų kiekis
mažėtų, energijos gavybai būtų naudojamos tik perdirbti
netinkamos medžiagos ir būtų veiksmingai atsisakyta perdirbamų
ir kompostuojamų medžiagų šalinimo sąvartynuose;
(e)         
ES būtų išvengta vandens trūkumo
arba jis būtų labai sumažintas.
Tam pirmiausia būtina:
(a)         
visiškai įgyvendinti Klimato kaitos ir
energetikos dokumentų rinkinį ir susitarti dėl ES klimato ir
energetikos politikos pagrindų po 2020 m.;
(b)         
plačiau naudoti geriausius prieinamus gamybos
būdus ir labiau stengtis skatinti naujų inovacinių
technologijų, procesų ir paslaugų įsisavinimą;
(c)         
suteikti impulsą viešiesiems ir privatiesiems
moksliniams tyrimams ir inovacijoms, būtiniems norint diegti inovacines
technologijas, sistemas ir verslo modelius, kuriuos naudojant būtų
sparčiau pereinama prie efektyvaus išteklių naudojimo ir mažo anglies
dioksido kiekio technologijų ekonomikos ir sumažėtų tokio
perėjimo išlaidos;
(d)         
nustatyti nuoseklesnį tvarios gamybos ir
vartojimo pagrindą. Peržiūrėti produktus reglamentuojančius
teisės aktus, siekiant pagerinti produktų aplinkosauginį
veiksmingumą ir išteklių naudojimo efektyvumą per visą
jų gyvavimo ciklą. Nustatyti bendrojo vartojimo poveikio mažinimo
tikslus;
(e)         
visiškai įgyvendinti ES atliekų tvarkymo
teisės aktus. Tam reikės laikytis atliekų hierarchijos ir
veiksmingai naudoti rinkos priemones bei priemones, skirtas užtikrinti, kad
pamažu būtų veiksmingai atsisakyta atliekų šalinimo
sąvartynuose, energijos gavybai būtų naudojamos tik perdirbti
netinkamos medžiagos, perdirbtos atliekos būtų naudojamos kaip
svarbus ir patikimas ES žaliavų šaltinis, pavojingos atliekos
būtų saugiai tvarkomos ir jų susidarytų mažiau,
būtų užkirstas kelias neteisėtam atliekų pervežimui ir ES
vidaus rinkoje būtų pašalintos kliūtys užsiimti aplinkai
nekenksminga perdirbimo veikla;
(f)           
didinti vandens naudojimo efektyvumą nustatant
tikslus upių baseinų lygmeniu ir naudojant rinkos mechanizmus, tokius
kaip vandens kainų nustatymas.
3 prioritetinis tikslas: apsaugoti
ES piliečius nuo neigiamo su aplinka susijusio poveikio ir rizikos
sveikatai bei gerovei
42.         ES aplinkos teisės aktai
turėjo didelį teigiamą poveikį visuomenės sveikatai ir
gerovei. Tačiau vandens bei oro tarša ir cheminės medžiagos ir toliau
minimos tarp aplinkos problemų, keliančių didžiausią ES
plačiosios visuomenės susirūpinimą[57].
Pasaulio sveikatos organizacijos (PSO) vertinimu, aplinkos stresoriai sukelia
15–20 % visų mirties atvejų 53 Europos šalyse[58]. EBPO
duomenimis, iki 2050 m. miestų oro tarša veikiausiai bus pagrindinis
mirtį sukeliantis aplinkos veiksnys pasaulyje. 
43.         Didelė dalis ES
gyventojų vis dar kvėpuoja oru, kurio taršos lygiai viršija PSO
rekomenduojamus standartus[59].
Veiksmų ypač reikia imtis tose srityse, kuriose žmonės,
pirmiausia jautrios ar pažeidžiamos visuomenės grupės, ir ekosistemos
yra veikiami didelės taršos, pavyzdžiui, miestuose ar pastatuose. 
44.         Galimybės naudotis
pakankamai geros kokybės vandeniu vis dar nepakankamos tam tikrose ES
kaimo vietovėse; gera Europos maudyklų vandens kokybė
būtų naudinga tiek žmonių sveikatai, tiek ES turizmo sektoriui.
Iš dalies dėl hidrologinio ciklo pokyčių ir žemės naudojimo
paskirties keitimo žmonių sveikatą ir ekonominę veiklą vis
dažniau neigiamai veikia potvyniai.
45.         Nesugebėjimas visiškai
įgyvendinti nustatytos politikos trukdo ES užtikrinti tinkamus vandens ir
oro kokybės standartus. ES atnaujins tikslus atsižvelgdama į
naujausius mokslo laimėjimus ir aktyviau sieks užtikrinti sinergiją
su kitais politikos tikslais tokiose srityse kaip klimato kaita, biologinė
įvairovė ir jūrų bei sausumos aplinka. Pavyzdžiui,
sumažinus oro teršalų kiekį galima daug prisidėti prie klimato
kaitos švelninimo. Toliau šia kryptimi bus dirbama remiantis informacija, gauta
atlikus išsamią ES oro kokybės teisės aktų
peržiūrą, ir Europos vandens išteklių išsaugojimo metmenimis.
46.         Pirmenybė ir toliau
teikiama taršos mažinimui jos susidarymo šaltinyje, o įgyvendinus
Pramoninių išmetamųjų teršalų direktyvą bus dar
sumažintas pagrindiniuose pramonės sektoriuose išmetamų teršalų
kiekis. Pasiekus Bendros Europos transporto erdvės kūrimo plane
nustatytus tikslus taip pat bus sudarytos sąlygos užtikrinti tvaresnį
judumą ES, taip kovojant su pagrindiniais triukšmo ir vietos oro taršos
šaltiniais. 
47.         Maždaug 40 % ES
piliečių gyvena miestuose, kuriuose triukšmo lygis naktį viršija
Pasaulio sveikatos organizacijos rekomenduojamą lygį.
48.         Horizontaliaisiais
cheminių medžiagų teisės aktais (REACH ir Klasifikavimo,
ženklinimo ir pakavimo reglamentais) numatoma pagrindinė žmonių
sveikatos ir aplinkos apsauga ir skatinama taikyti naujai kuriamus
bandymų, kuriuose nenaudojami gyvūnai, metodus. Tačiau vis dar
yra neaiškumų dėl skirtingų cheminių medžiagų
(mišinių) sudėtinio poveikio, taip pat nanomedžiagų,
cheminių medžiagų, kurios gali trikdyti endokrininę
(hormonų) sistemą (endokrininę sistemą ardančių
medžiagų) ir produktuose esančių cheminių medžiagų poveikio
žmonių sveikatai ir aplinkai. Pastaraisiais metais gauta daugiau
informacijos apie poreikį imtis veiksmų ir spręsti šias
problemas, ypač jei ES nori pasiekti 2002 m. aukščiausiojo lygio
susitikime tvaraus vystymosi klausimais sutartą ir aukščiausiojo
lygio susitikime Rio+20 patvirtintą tikslą – iki 2020 m.
užtikrinti, kad reikšmingas neigiamas cheminių medžiagų poveikis
žmonių sveikatai ir aplinkai būtų kuo mažesnis, ir veiksmingai,
produktyviai, nuosekliai ir koordinuotai reaguoti į naujas ir naujai
kylančias problemas ir iššūkius. ES toliau kurs ir taikys metodus,
kuriais siekiama spręsti cheminių medžiagų sudėtinio
poveikio ir saugos problemas, susijusias su endokrininę sistemą
ardančiomis medžiagomis, ir nustatys visapusišką metodą, kurio
tikslas – kuo labiau sumažinti neigiamą pavojingų medžiagų,
įskaitant produktuose esančias chemines medžiagas, poveikį ir
kuris bus pagrįstas išsamia cheminių medžiagų poveikio ir
toksiškumo žinių baze. Nanomedžiagų sauga ir tvarus valdymas bus
užtikrinti taikant išsamų metodą, apimantį rizikos
vertinimą ir valdymą, informacijos teikimą ir
stebėjimą. Taikant visus šiuos metodus bus sukaupta daugiau
informacijos apie chemines medžiagas ir bus užtikrinama nuspėjama sistema,
kuri skatins kurti tvaresnius sprendimus.
49.         Auganti biologinių
produktų, biologinių cheminių medžiagų ir biologinių
medžiagų rinka gali pasiūlyti tam tikrų privalumų, kaip
antai mažesnis išmetamųjų ŠESD kiekis ir naujos rinkos galimybės,
tačiau reikia pasirūpinti, kad visas šių produktų gyvavimo
ciklas būtų tvarus ir nebūtų skatinama konkurencija
dėl žemės arba didinamas išmetamųjų teršalų kiekis. 
50.         Klimato kaita dar paaštrins
aplinkos problemas, nes ji sukelia ilgalaikes sausras ir karščio bangas,
potvynius, audras ir miškų gaisrus, taip pat atsiranda naujų ar
labiau užkrečiamų žmonių, gyvūnų ar augalų
ligų. Būtina imtis tikslinių veiksmų užtikrinti, kad ES
būtų tinkamai pasirengusi atlaikyti klimato kaitos poveikį ir
pokyčius, stiprinant jos aplinkos, ekonominį ir socialinį
atsparumą. Kadangi klimato kaitos poveikį patiria daugelis
sektorių ir tas poveikis laikui bėgant didės, į ES
politikos sritis būtina įtraukti prisitaikymo prie klimato kaitos ir
nelaimių rizikos valdymo klausimus. 
51.         Be to, ekologinio atsparumo ir
atsparumo klimato kaitai stiprinimo priemonės, kaip antai ekosistemų
atkūrimas ir žalioji infrastruktūra, gali duoti didelės
socialinės ir ekonominės naudos, įskaitant naudą
visuomenės sveikatai. Sinergiją ir galimus kompromisus tarp klimato
ir kitų aplinkos tikslų, tokių kaip oro kokybė, būtina
tinkamai valdyti. Pavyzdžiui, dėl klimato kaitos ar tiekimo saugumo
sumetimų pakeitus naudojamo kuro rūšį, gali labai padidėti
išmetamų kietųjų dalelių ir pavojingų medžiagų
kiekis.
52.         Siekiant apsaugoti ES
piliečius nuo neigiamo su aplinka susijusio poveikio ir rizikos sveikatai
bei gerovei, programa užtikrinama, kad iki 2020 m.:
(a)         
labai pagerėtų ES oro kokybė; 
(b)         
ES būtų gerokai sumažinta akustinė
tarša; 
(c)         
piliečiai visoje ES pajustų aukštų
saugaus geriamojo ir maudyklų vandens standartų naudą;
(d)         
būtų veiksmingai sprendžiamos
cheminių medžiagų sudėtinio poveikio ir saugos, susijusios su
endokrininę sistemą ardančiomis medžiagomis, problemos ir
būtų vertinama bei kuo labiau mažinama rizika aplinkai ir sveikatai,
susijusi su pavojingų medžiagų, įskaitant produktuose
esančias chemines medžiagas, naudojimu;
(e)         
su nanomedžiagomis susijusios saugos problemos
būtų veiksmingai sprendžiamos taikant nuoseklų metodą
įvairiuose teisės aktuose; 
(f)           
būtų daroma aiški pažanga prisitaikant
prie klimato kaitos poveikio.
Tam pirmiausia būtina:
(a)         
įgyvendinti atnaujintą ES oro
kokybės politiką, suderintą su naujausiomis mokslo žiniomis, ir
kovos su oro tarša jos susidarymo šaltinyje priemones;
(b)         
įgyvendinti atnaujintą ES triukšmo
politiką, suderintą su naujausiomis mokslo žiniomis, ir triukšmo
mažinimo jo susidarymo šaltinyje priemones;
(c)         
dėti daugiau pastangų siekiant
įgyvendinti Geriamojo vandens direktyvą, visų pirma mažų
geriamojo vandens tiekėjų atžvilgiu, ir Maudyklų vandens
direktyvą;
(d)         
parengti ES netoksiškos aplinkos strategiją,
kuri būtų pagrįsta išsamia cheminių medžiagų poveikio
ir toksiškumo žinių baze ir skatintų kurti tvarius pakaitalus;
(e)         
susitarti dėl ES prisitaikymo prie klimato
kaitos strategijos ir ją įgyvendinti, taip pat įtraukti
prisitaikymo prie klimato kaitos ir nelaimių rizikos valdymo klausimus
į pagrindines ES politikos iniciatyvas ir sektorius.
TINKAMA
SISTEMA
53.         Kad šie prioritetiniai
teminiai tikslai būtų pasiekti, reikės tinkamos sistemos, kuria
remiami efektyvūs veiksmai. Bus imtasi priemonių siekiant tobulinti
keturis pagrindinius šios sistemos ramsčius: geriau įgyvendinti ES
aplinkos teisės aktus visuose sektoriuose; tobulinti aplinkos politikos
mokslinių faktinių duomenų bazę; užtikrinti investicijas ir
sukurti tinkamas paskatas saugoti aplinką; ir galiausiai didinti aplinkos
aspektų integraciją ir aplinkos politikos nuoseklumą bei
derėjimą su kitomis politikos sritimis. Šios horizontaliosios
priemonės bus naudingos ES aplinkos politikai ne tik šios programos
įgyvendinimo laikotarpiu ir ne tik šios programos taikymo srityje.
4 prioritetinis tikslas:
maksimaliai padidinti ES aplinkos teisės aktų naudingumą
54.         Užtikrinus, kad ES aplinkos
teisės aktai iš tikrųjų būtų įgyvendinti, nauda
būtų trejopa: sukurtos vienodos sąlygos ekonominės veiklos
vykdytojams bendrojoje rinkoje, skatinamos inovacijos ir Europos bendrovės
daugelyje sektorių įgytų pradininkų pranašumą.
Priešingu atveju išlaidos, susijusios su teisės aktų nevykdymu,
būtų didelės – pagal apytikslius skaičiavimus jos
sudarytų maždaug 50 mlrd. EUR per metus, įskaitant su
pažeidimų bylomis susijusias išlaidas[60]. Vien 2009 m. buvo nagrinėjama
451 pažeidimų byla dėl ES aplinkos teisės aktų
pažeidimų. Komisija taip pat gauna daug skundų tiesiogiai iš ES
piliečių; daugelį iš jų būtų galima geriau išnagrinėti
valstybių narių ar vietos lygmeniu. 
55.         Todėl geresnis ES
aplinkos acquis įgyvendinimas valstybių narių lygmeniu
bus vienas iš pagrindinių prioritetų kelerius ateinančius metus.
Valstybėse narėse yra didelių teisės aktų
įgyvendinimo skirtumų. Reikia pasirūpinti, kad aplinkos
teisės aktų įgyvendinimo proceso dalyviai nacionaliniu,
regioniniu ir vietos lygmenimis turėtų žinių ir
gebėjimą užtikrinti, kad šie teisės aktai duotų daugiau
naudos. 
56.         Didelis pažeidimų,
skundų ir peticijų skaičius šioje aplinkos srityje rodo, kad
reikia veiksmingos ir veikiančios nacionalinio lygmens stabdžių ir
atsvarų sistemos, kuri padėtų nustatyti ir išspręsti
įgyvendinimo problemas, taip pat būtina imtis prevencijos priemonių,
kad tų problemų apskritai nekiltų. Šioje srityje daugiausia
pastangų iki 2020 m. bus skiriama rezultatams gerinti keturiose
pagrindinėse srityse.
57.         Pirma, bus tobulinamas
žinių apie įgyvendinimą surinkimo ir sklaidos būdas,
siekiant padėti plačiajai visuomenei ir aplinkos srities
profesionalams gerai suprasti, kaip nacionalinės ir vietos administracijos
įgyvendina Sąjungos įpareigojimus[61].
Atskirų valstybių narių įgyvendinimo problemoms
spręsti bus numatyta tikslinė parama – panašus konkretiems poreikiams
pritaikytas metodas naudojamas Europos semestro procese. Pavyzdžiui, bus
parengti Komisijos ir atskirų valstybių narių partnerystės
įgyvendinimo susitarimai, kuriais bus siekiama spręsti tokius
klausimus kaip, pavyzdžiui, kur galima gauti finansinę paramą teisės
aktams įgyvendinti ir geresnes informacines sistemas pažangai
stebėti.
58.         Antra, patikrų ir
priežiūros reikalavimus ES pradės taikyti didesnei daliai ES aplinkos
teisės aktų ir numatys papildomą ES lygio pajėgumą
imtis veiksmų tokiose situacijose, kai yra pagrįstų priežasčių
nerimauti. 
59.         Trečia, bus gerinami
skundų dėl ES aplinkos teisės aktų įgyvendinimo
nagrinėjimo ir padėties ištaisymo nacionaliniu lygmeniu būdai.
60.         Ketvirta, ES piliečiai
turės geresnes galimybes kreiptis į teismą dėl aplinkos
klausimų ir gauti veiksmingą teisinę apsaugą, laikantis
tarptautinių sutarčių ir atsižvelgiant į pokyčius
dėl Lisabonos sutarties įsigaliojimo ir naujausios Europos Teisingumo
Teismo praktikos. Kaip alternatyva bylinėjimuisi taip pat bus skatinamas neteisminis
konfliktų sprendimas.
61.         Apskritai bus toliau
tobulinamas aplinkos valdymas visoje ES, stiprinant profesionalų,
dirbančių aplinkos apsaugos srityje (kaip antai valstybių
teisininkų, inspektorių, prokurorų, ombudsmenų ir
teisėjų), bendradarbiavimą ES lygmeniu ir skatinant juos dalytis
geriausia patirtimi.
62.         Komisija ne tik padės
valstybėms narėms geriau laikytis reikalavimų[62], bet ir
toliau stengsis užtikrinti, kad teisės aktai atitiktų savo
paskirtį ir atspindėtų naujausius mokslo laimėjimus.
Paprastai pakankamai aiškūs ir tikslūs teisiniai įpareigojimai
įtvirtinami reglamentais, kurie turi tiesioginį ir išmatuojamą
poveikį ir sukelia mažiau įgyvendinimo nenuoseklumo problemų.
Komisija daugiau naudosis rezultatų suvestinėmis ir kitomis viešai prieinamomis
priemonėmis, skirtomis valstybių narių pažangai
įgyvendinant konkrečius teisės aktus stebėti.
63.         Siekiant maksimaliai padidinti
ES aplinkos teisės aktų naudingumą, programa užtikrinama, kad
iki 2020 m.:
(a)         
ES piliečiai turėtų galimybę
naudotis aiškia informacija, iš kurios būtų matyti, kaip įgyvendinami
ES aplinkos teisės aktai;
(b)         
būtų geriau įgyvendinami
konkretūs aplinkos teisės aktai;
(c)         
būtų griežčiau laikomasi ES aplinkos
teisės aktų visais administraciniais lygmenimis ir būtų
užtikrintos vienodos sąlygos vidaus rinkoje;
(d)         
būtų stiprinamas piliečių
pasitikėjimas ES aplinkos teisės aktais;
(e)         
būtų lengviau taikyti veiksmingos
teisinės piliečių ir jų organizacijų apsaugos
principą. 
Tam pirmiausia būtina:
(a)         
nacionaliniu lygmeniu nustatyti sistemas, kurias
naudojant būtų aktyviai platinama informacija apie tai, kaip
įgyvendinami ES aplinkos teisės aktai; tą informaciją
papildytų atskirų valstybių narių rezultatų apžvalga
ES lygmeniu; 
(b)         
sudaryti valstybių narių ir Komisijos
partnerystės įgyvendinimo susitarimus;
(c)         
privalomus veiksmingos valstybių narių
patikros ir priežiūros kriterijus taikyti didesnei daliai ES aplinkos
teisės aktų ir numatyti papildomą pajėgumą ES lygmeniu
imtis veiksmų tokiose situacijose, kai yra pagrįstų
priežasčių nerimauti, numatant paramą profesionalų
tinklams;
(d)         
nustatyti nuoseklius ir veiksmingus nacionalinio
lygmens mechanizmus, skirtus skundams dėl ES aplinkos teisės
aktų įgyvendinimo nagrinėti;
(e)         
užtikrinti, kad nacionalinės nuostatos
dėl teisės kreiptis į teismą atitiktų Europos
Sąjungos Teisingumo Teismo praktiką ir skatintų konfliktus
spręsti neteismine tvarka, siekiant rasti taikius konfliktų
sprendimus aplinkos srityje.
5 prioritetinis tikslas: tobulinti
aplinkos politikos faktinių duomenų bazę
64.         ES aplinkos politikos
faktiniai duomenys grindžiami aplinkos stebėsena, duomenimis, rodikliais
ir vertinimais, susijusiais su ES teisės aktų įgyvendinimu, taip
pat oficialiais moksliniais tyrimais ir piliečių mokslinėmis
iniciatyvomis. Padaryta didelė pažanga tobulinant šią faktinių
duomenų bazę, didinant informuotumą ir politikos formuotojų
ir visuomenės pasitikėjimą faktiniais duomenimis pagrįstu
požiūriu į politikos formavimą, padedant jiems geriau suprasti
sudėtingus aplinkos ir socialinius uždavinius.
65.         ES ir tarptautiniu mastu
reikėtų imtis veiksmų siekiant toliau stiprinti ir tobulinti
mokslo ir politikos sąveiką aplinkos srityje, pavyzdžiui, paskiriant
vyriausiuosius mokslinius patarėjus, kaip jau padarė Komisija ir kai
kurios valstybės narės. 
66.         Tačiau atsižvelgiant
į pastarojo meto pokyčių tempą ir netikrumą dėl
tikėtinų ateities tendencijų būtina imtis tolesnių
veiksmų šiai faktinių duomenų bazei prižiūrėti ir
stiprinti, siekiant užtikrinti, kad ES politika ir toliau būtų
formuojama remiantis patikimais duomenimis apie aplinkos būklę,
galimybes imtis priemonių ir jų pasekmes.
67.         Pastaraisiais
dešimtmečiais aplinkos informacijos ir statistinių duomenų
rinkimas ir naudojimas ES, valstybėse narėse ir visame pasaulyje
pagerėjo. Tačiau duomenų rinkimas ir kokybė vis dar labai
skiriasi, o dėl šaltinių įvairovės ir gausumo gali
būti sunku tais duomenimis naudotis. Todėl reikalingos
nuolatinės investicijos, kad asmenys, dalyvaujantys apibrėžiant ir
įgyvendinant politiką, turėtų galimybę gauti
patikimą, palyginamą ir kokybišką informaciją bei
rodiklius. Aplinkos informacijos sistemas reikia sukurti taip, kad
būtų lengva įtraukti naują informaciją apie naujai
iškylančias temas. 
68.         Toliau įgyvendinant
Bendros informacijos apie aplinką sistemos[63]
principą „gamink kartą, naudok dažnai“ ir bendrus erdvinės
informacijos gavimo ir lyginimo metodus bei standartus pagal INSPIRE[64] ir GMES[65]
sistemas, bus lengviau išvengti pastangų dubliavimo ir nereikalingos
administracinės naštos valdžios institucijoms, to padės siekti ir
pastangos racionalizuoti skirtinguose teisės aktuose nustatytus
ataskaitų teikimo įpareigojimus. Valstybės narės
turėtų užtikrinti, kad planų, programų ir projektų
poveikio aplinkai vertinimo tikslais surinkta informacija (pvz., atliekant
poveikio aplinkai vertinimą arba strateginį aplinkos vertinimą)
būtų geriau prieinama visuomenei.
69.         Žinių spragos vis dar
didelės, kai kurios iš jų yra svarbios šios programos prioritetiniams
tikslams. Todėl norint užpildyti šias spragas būtina investuoti
į mokslinius tyrimus, siekiant užtikrinti, kad valdžios institucijos ir
įmonės turėtų tvirtą pagrindą priimti sprendimus,
kurie aiškiai atspindėtų realią socialinę, ekonominę
ir aplinkos naudą ir sąnaudas. Akivaizdžios keturios spragos: 
–              
duomenų ir žinių spragoms užpildyti
reikia pažangių mokslinių tyrimų ir tinkamų modeliavimo
priemonių, kad būtų galima geriau suprasti sudėtingus su
aplinkos pokyčiais susijusius klausimus, tokius kaip klimato kaitos ir
nelaimių poveikis, rūšių nykimo pasekmės ekosistemų
funkcijoms, aplinkos pavojaus slenksčiai ir ekologinės kritinės
ribos. Nors iš turimų faktinių duomenų aiškiai matyti, kad šiose
srityse būtina imtis atsargumo priemonių, tolesni moksliniai tyrimai,
susiję su planetos ribomis, sistemine rizika ir mūsų
visuomenės gebėjimu spręsti tuos klausimus, padės sukurti
tinkamiausius sprendimus. Tie sprendimai turėtų apimti investicijas,
kurių tikslas – užpildyti duomenų ir žinių spragas, sudaryti
ekosistemų funkcijų žemėlapius ir jas įvertinti, suprasti,
koks biologinės įvairovės vaidmuo jas užtikrinant ir kaip jos
prisitaiko prie klimato kaitos.
–              
Pereinant prie integracinės ekologiškos
ekonomikos, būtina gerai apsvarstyti socialinių ekonominių ir
aplinkos veiksnių sąveiką. Jei daugiau žinotume apie tvaraus
vartojimo ir gamybos modelius ir geriau suprastume, kaip tiksliau įvertinti
veiksmų ar neveikimo kainą, kaip atskirų asmenų ir visos
visuomenės elgsenos pokyčiai padeda siekti užsibrėžtų
aplinkos rezultatų ir kaip Europos aplinką veikia pasaulinės
tendencijos, tai gali padėti tiksliau nukreipti politikos iniciatyvas
tokia linkme, kad būtų didinamas išteklių naudojimo efektyvumas
ir mažinama apkrova aplinkai. 
–              
Dar yra neaiškumų, susijusių su
endokrininę sistemą ardančių medžiagų, mišinių,
produktuose esančių cheminių medžiagų ir nanomedžiagų
poveikiu žmonių sveikatai ir aplinkai. Užpildžius šias spragas,
būtų galima sparčiau priimti sprendimus ir sudaryti sąlygas
tobulinti cheminių medžiagų acquis, siekiant nukreipti
pastangas į susirūpinimą keliančias sritis, kartu skatinant
chemines medžiagas naudoti tvariau. Turint geresnį supratimą apie
žmogaus sveikatai įtakos turinčius aplinkos veiksnius, būtų
galima imtis prevencinių politikos veiksmų.
–              
Siekiant užtikrinti, kad visi sektoriai
prisidėtų prie pastangų kovoti su klimato kaita, būtina
turėti aiškią informaciją apie ŠESD matavimą,
stebėseną ir duomenų rinkimą – šiuo metu pagrindiniuose
sektoriuose, pavyzdžiui, žemės ūkio, tokia informacija nėra
išsami.
„Horizontas 2020“ suteiks galimybę
tikslingiau nukreipti mokslinių tyrimų pastangas ir atskleisti
Europos inovacijų potencialą, sutelkiant įvairių
sričių ir disciplinų išteklius ir žinias ES ir tarptautiniu
mastu. 
70.         Naujos ir naujai
kylančios problemos, susijusios su sparčia technologijų pažanga,
kuri pralenkia politikos pažangą, tokiose srityse kaip nanomedžiagos,
netradiciniai energijos ištekliai, anglies dioksido surinkimas ir saugojimas ir
elektromagnetinės bangos, kelia rizikos valdymo iššūkių ir gali
sukelti interesų, poreikių ir lūkesčių konfliktą.
Dėl to gali atitinkamai padidėti visuomenės susirūpinimas
ir galbūt priešiškumas naujoms technologijoms. Todėl reikia
užtikrinti platesnio pobūdžio atviras visuomenės diskusijas apie
riziką aplinkai ir galimus kompromisus, su kuriais būtume
pasirengę sutikti, atsižvelgiant į kartais neišsamią ar
abejotiną informaciją apie kylančią riziką ir apie
tai, kaip ją reikėtų valdyti. Sisteminis požiūris į
rizikos aplinkai valdymą sustiprins ES gebėjimą laiku gauti
informacijos apie technologijų pažangą, atitinkamai imtis
veiksmų ir kartu išsklaidyti visuomenės susirūpinimą. 
71.         Siekiant tobulinti aplinkos
politikos faktinių duomenų bazę, programa užtikrinama, kad iki
2020 m.:
(a)         
politikos formuotojai ir įmonės
turėtų geresnį pagrindą formuoti ir įgyvendinti
aplinkos ir klimato politiką, įskaitant galimybę įvertinti
naudą ir sąnaudas; 
(b)         
geriau suprastume ir gebėtume įvertinti
bei valdyti su aplinka ir klimatu susijusią riziką;
(c)         
būtų sustiprinta aplinkos politikos ir
mokslo sąveika.
Tam pirmiausia būtina:
(a)         
koordinuoti ir sutelkti mokslinių tyrimų
pastangas ES ir valstybių narių lygmeniu, siekiant užpildyti
pagrindines aplinkos žinių spragas, įskaitant žinių apie
riziką, susijusią su aplinkos kritinėmis ribomis, spragas;
(b)         
laikytis sisteminio požiūrio į rizikos
valdymą;
(c)         
supaprastinti, racionalizuoti ir modernizuoti
aplinkos ir klimato kaitos duomenų ir informacijos rinkimą,
valdymą ir dalijimąsi tokiais duomenimis ir informacija.
6 prioritetinis tikslas: užtikrinti
investicijas į aplinkos ir klimato politiką ir teisingas kainas
72.         Pirmiau išdėstytiems
tikslams pasiekti reikės pakankamų investicijų iš valstybės
ir privačių šaltinių. Tuo metu, kai daugelis valstybių
narių stengiasi įveikti ekonomikos ir finansų krizę,
ekonominių reformų poreikis ir poreikis mažinti valstybių skolas
atveria naujų galimybių sparčiau pereiti prie efektyvesnio
išteklių naudojimo ir mažo anglies dioksido kiekio technologijų
ekonomikos.
73.         Šiuo metu kai kuriose srityse
sunku pritraukti investicijas, nes rinkoje trūksta kainų signalų
arba kainų signalai iškreipiami dėl to, kad nepavyksta tinkamai
įvertinti aplinkos apsaugos sąnaudų, arba dėl valstybės
subsidijų, teikiamų aplinkai kenksmingai veiklai vykdyti.
74.         Sąjunga ir valstybės
narės turės sudaryti tinkamas sąlygas užtikrinti, kad
būtų tinkamai įvertinamos išorinės su aplinka susijusios
sąnaudos, o privačiajam sektoriui būtų siunčiami teisingi
rinkos signalai, tinkamai atsižvelgiant į bet kokį neigiamą
socialinį poveikį. Tuo tikslu reikės sistemiškiau taikyti
principą „teršėjas moka“, laipsniškai panaikinant aplinkai
kenksmingas subsidijas ir pereinant nuo darbo jėgos apmokestinimo prie
taršos šaltinių apmokestinimo. Gamtiniai ištekliai vis labiau senka,
todėl su nuosavybės teise ar išskirtine naudojimo teise susijusi
ekonominė renta ir pelnas gali padidėti. Valstybės intervencija
siekiant užtikrinti, kad tokia renta nebūtų per didelė ir kad
būtų atsižvelgta į išorinį poveikį, sudarys
sąlygas efektyviau naudoti šiuos išteklius ir padės išvengti rinkos
iškraipymų ir gauti valstybės pajamų. Aplinkos ir klimato
prioritetų bus siekiama įgyvendinant Europos semestrą, kai jie
svarbūs atskirų valstybių narių, kurioms teikiamos
konkrečiai šaliai skirtos rekomendacijos, tvaraus augimo perspektyvoms.
Reikėtų plačiau naudoti kitas rinkos priemones, tokias kaip
mokėjimai už ekosistemų funkcijas ES ir nacionaliniu lygmeniu,
siekiant paskatinti privačiojo sektoriaus dalyvavimą ir tvarų
gamtinio kapitalo valdymą. 
75.         Privatųjį
sektorių taip pat reikėtų skatinti pasinaudoti galimybėmis,
kurių atsiranda pagal naują ES finansinę programą, kad jis
galėtų aktyviau prisidėti siekiant aplinkos ir klimato tikslų,
visų pirma susijusių su ekologinių inovacijų veikla ir
naujų technologijų diegimu, ypatingą dėmesį skiriant
MVĮ. Įgyvendinant Europos inovacijų partnerystes, pavyzdžiui,
Vandens srities Europos inovacijų partnerystę[66],
reikėtų skatinti viešojo ir privačiojo sektorių iniciatyvas
ekologinių inovacijų srityje. Pagal naują inovacinių
finansinių priemonių sistemą turėtų būti
sudarytos geresnės sąlygos privačiajam sektoriui gauti
finansavimą aplinkos srities investicijoms, visų pirma
biologinės įvairovės ir klimato kaitos srityse. Europos
įmones reikėtų toliau skatinti aplinkos informaciją savo
finansinėse ataskaitose atskleisti plačiau, nei reikalaujama pagal
esamus ES teisės aktus[67].

76.         Savo pasiūlymuose
dėl 2014–2020 m. ES daugiametės finansinės programos
Komisija geriau integravo aplinkos ir klimato tikslus į visas ES
finansavimo priemones, kad suteiktų valstybėms narėms
galimybių pasiekti atitinkamus tikslus. Ji taip pat pasiūlė
padidinti su klimato kaita susijusias išlaidas, kad jos sudarytų bent
20 % viso biudžeto. Pagrindinėse politikos srityse, pavyzdžiui,
žemės ūkio, Komisija pasiūlė didinti paskatas
ūkininkams teikti ekologiškas viešąsias gėrybes ir paslaugas ir
kartu nustatė atitinkamas su aplinka susietas sąlygas. Jei šie pasiūlymai
bus priimti, ES politikai įgyvendinti bus skirti reikiami finansiniai
ištekliai, o aplinkos ir klimato kaitos reikmėms bus galima gauti
papildomą finansavimą – tai duos konkrečios ir aiškios naudos
vietos ir regionų lygmeniu. 
77.         Be minėtos integracijos,
„integruotus projektus“ įtraukus į LIFE programą lėšas bus
galima sujungti ir geriau susieti su politikos prioritetais, strategiškiau ir
ekonomiškai efektyviau papildant su aplinka ir klimato kaita susijusias
priemones. 
78.         Pagal 2012 m.
Susitarimą dėl ekonomikos augimo ir darbo vietų kūrimo buvo
padidintas Europos investicijų banko (EIB) kapitalas – tai papildomas
investicijų finansavimo šaltinis[68].
79.         Nors aplinkos reikmėms
numatyta daug lėšų, 2007–2013 m. programavimo laikotarpiu
įgyta patirtis rodo, kad pirmaisiais metais nacionaliniu ir regioniniu
lygmeniu lėšos buvo naudojamos labai nevienodai, todėl galėjo
kilti pavojus, kad sutartų tikslų ir uždavinių pasiekti
nepavyks. Kad tai nepasikartotų, valstybės narės
turėtų integruoti aplinkos ir klimato kaitos tikslus į savo
ekonominės, socialinės ir teritorinės sanglaudos, kaimo
plėtros ir jūrų politikos finansavimo strategijas ir programas,
teikti pirmenybę ankstesniam lėšų, skirtų aplinkos ir
klimato kaitos reikmėms, panaudojimui ir stiprinti vykdomųjų
įstaigų gebėjimą ekonomiškai efektyviai ir tvariai
investuoti, kad būtų užtikrinta pakankama būtina finansinė
parama investicijoms šiose srityse. 
80.         Be to, buvo sunku atsekti su
biologine įvairove ir klimato kaita susijusias išlaidas. Kad
būtų galima įvertinti pažangą siekiant šių
tikslų, remiantis EBPO metodika („Rio rodikliais“) reikėtų
nustatyti stebėjimo ir ataskaitų teikimo sistemą. Tai svarbu
vykdant bendrus ES įsipareigojimus, susijusius su daugiašaliais
susitarimais dėl klimato kaitos ir biologinės įvairovės.
Šiomis aplinkybėmis ES prisidės prie tarpvalstybinio proceso,
pradėto konferencijoje Rio+20, kurio tikslas – įvertinti finansavimo
poreikius ir pasiūlyti veiksmingos tvaraus vystymosi finansavimo
strategijos galimybes. 
81.         Reikėtų tęsti
darbą siekiant sukurti kitus nei BVP rodiklius, pagal kuriuos
būtų stebima ekonomikos pažanga ir kurie papildytų BVP
rodiklį. Galimybė užtikrinti skaidrias ir tvarias investicijas
priklauso nuo tinkamo ekologiškų prekių įvertinimo. Kad priimant
sprendimus dėl politikos ir investicijų būtų galima remtis
išsamesne informacija, reikės dėti daugiau pastangų
mūsų ekosistemų vertei ir jų išteklių eikvojimo kainai
nustatyti, kartu numatant atitinkamas paskatas. Reikės intensyviau dirbti
plėtojant aplinkos sąskaitų sistemą, įskaitant fizines
ir pinigines gamtinio kapitalo ir ekosistemų funkcijų sąskaitas.
Šiais veiksmais atsižvelgiama į Rio+20 išvadas, kuriose pripažįstamas
poreikis greta bendrojo vidaus produkto rodiklio papildomai parengti platesnio
masto priemones, skirtas pažangai gerovės ir tvarumo srityje įvertinti.

82.         Siekiant užtikrinti
investicijas aplinkos ir klimato kaitos politikos srityje ir nustatyti
teisingas kainas, programa užtikrinama, kad iki 2020 m.: 
(a)         
aplinkos ir klimato kaitos politikos tikslai
būtų pasiekti ekonomiškai efektyviu būdu ir jiems
įgyvendinti būtų numatyta pakankamai lėšų;
(b)         
privatusis sektorius finansuotų daugiau su
aplinka ir klimatu susijusių išlaidų.
Tam pirmiausia būtina:
(a)         
palaipsniui panaikinti aplinkai kenksmingas
subsidijas, daugiau naudoti rinkos priemones, įskaitant apmokestinimą,
kainų ir mokesčių nustatymą, ir plėsti ekologiškų
prekių ir paslaugų rinkas, tinkamai atsižvelgiant į bet
kokį neigiamą socialinį poveikį; 
(b)         
sudaryti geresnes sąlygas pasinaudoti
inovacinėmis finansinėmis priemonėmis ir ekologinėms
inovacijoms skirtu finansavimu;
(c)         
tinkamai įtraukti aplinkos ir klimato
prioritetus į politikos sritis, siekiant remti ekonominę,
socialinę ir teritorinę sanglaudą;
(d)         
stengtis užtikrinti, kad būtų
visapusiškai ir veiksmingai naudojamasi aplinkos veiksmams skirtu Sąjungos
finansavimu, be kita ko, gerokai padidinant lėšų panaudojimo pagal
Sąjungos 2014–2020 m. daugiametę finansinę programą
lygį programos pradžioje ir bent 20 % biudžeto skiriant klimato
kaitai švelninti ir prie jos prisitaikyti, tuo tikslu integruoti veiksmus klimato
kaitos srityje į kitas politikos sritis ir susieti su aiškiais
lyginamaisiais rodikliais, tikslų nustatymu, stebėsena ir
ataskaitų teikimu;
(e)         
iki 2014 m. parengti ir taikyti su aplinka
susijusių ES biudžeto išlaidų stebėjimo ir ataskaitų
teikimo sistemą, visų pirma klimato kaitos ir biologinės
įvairovės srityse;
(f)           
su aplinka ir klimatu susijusius klausimus
integruoti į Europos semestro procesą, kai tai aktualu atskirų
valstybių narių tvaraus augimo perspektyvoms ir atitinka
konkrečiai šaliai skirtų rekomendacijų tikslus;
(g)         
sukurti ir taikyti alternatyvius (kitus nei BVP)
rodiklius, kurie papildytų BVP rodiklį, siekiant stebėti, ar
mūsų pažanga tvari, ir tęsti darbą, kurio tikslas –
integruoti ekonominius rodiklius ir aplinkos bei socialinius rodiklius,
įskaitant gamtinio kapitalo apskaitą.
7 prioritetinis tikslas: didinti
aplinkos aspektų integraciją ir politikos nuoseklumą
83.         Nors integruoti aplinkos
apsaugos klausimus į kitas ES politikos ir veiklos sritis Sutartyje
reikalaujama nuo 1997 m., bendra dabartinė Europos aplinkos
būklė rodo, kad iki šios padaryta pažanga (nors kai kuriose srityse
pagirtina) nepakankama, kad būtų galima pakeisti visas neigiamas
tendencijas. Daugeliui iš prioritetinių šios programos tikslų
pasiekti reikės dar veiksmingiau integruoti aplinkos ir klimato klausimus
į kitas politikos sritis, taip pat taikyti nuoseklesnius suderintus
politikos metodus, teikiančius įvairialypę naudą. Tai
turėtų padėti užtikrinti, kad sudėtingi kompromisai būtų
sprendžiami kuo anksčiau, o ne įgyvendinimo etape, ir kad
būtų galima veiksmingiau mažinti neišvengiamą poveikį.
Strateginio aplinkos vertinimo direktyva[69] ir Poveikio aplinkai vertinimo direktyva[70], jei
taikomos teisingai, yra veiksmingos priemonės užtikrinti, kad į
planus, programas ir projektus būtų įtraukiami aplinkos apsaugos
reikalavimai. Vietos ir regioninėms valdžios institucijoms, kurios
paprastai atsako už sprendimus dėl žemės ir jūrų
teritorijų naudojimo, tenka labai svarbus vaidmuo vertinant poveikį
aplinkai ir saugant, tausojant ir puoselėjant gamtinį kapitalą,
taip pat siekiant užtikrinti didesnį atsparumą klimato kaitos
poveikiui ir gaivalinėms nelaimėms. 
84.         Numatoma energijos ir
transporto tinklų, įskaitant infrastruktūrą atviroje
jūroje, plėtra turės būti suderinama su gamtos apsaugos ir
prisitaikymo prie klimato kaitos poreikiais ir įsipareigojimais. Žaliosios
infrastruktūros įtraukimas į susijusius planus ir programas gali
padėti įveikti buveinių fragmentaciją ir išsaugoti ar
atkurti ekologinius ryšius, padidinti ekosistemos atsparumą ir taip
užtikrinti nenutrūkstamas ekosistemų funkcijas, įskaitant
anglies dioksido sekvestraciją ir prisitaikymą prie klimato kaitos,
kartu užtikrinant sveikesnę aplinką ir laisvalaikio leidimo vietas
žmonėms.
85.         Šioje programoje numatyti tam
tikri prioritetiniai integracijos skatinimo tikslai. Į savo
pasiūlymus dėl BŽŪP, BŽP, transeuropinių tinklų (TEN)
ir sanglaudos politikos reformų Komisija įtraukė priemones,
kuriomis siekiama toliau remti aplinkos aspektų integraciją ir
aplinkos tvarumą. Kad ši programa būtų sėkminga, veikla
šiose politikos srityse ir toliau turėtų padėti pasiekti su
aplinka susijusius tikslus ir uždavinius. Panašiai pastangos, kurių
pirminė paskirtis – gerinti aplinką, turėtų būti
planuojamos taip, kad teiktų naudą ir kitoms politikos sritims, kai
tai įmanoma. Pavyzdžiui, pastangos atkurti ekosistemas gali būti
nukreiptos į naudos buveinėms ir rūšims siekimą ir anglies
dioksido sekvestraciją, tačiau kartu jomis gali būti geriau
užtikrinamos ekosistemų funkcijos, būtinos daugeliui ekonomikos
sektorių, kaip antai apdulkinimas ar vandens valymas žemės
ūkyje, taip pat darbo vietų kūrimas. 
86.         Siekiant geriau integruoti
aplinkos aspektus ir didinti politikos nuoseklumą, programa užtikrinama,
kad iki 2020 m.:
(a)         
atskirų sektorių politika ES ir valstybėse
narėse būtų rengiama ir įgyvendinama taip, kad
būtų padedama siekti atitinkamų su aplinka ir klimatu
susijusių tikslų ir uždavinių.
Tam pirmiausia būtina:
(a)         
įtraukti su aplinka ir klimatu susijusias
sąlygas ir paskatas į ES ir valstybių narių politikos
iniciatyvas, įskaitant esamos politikos peržiūras ir reformas, taip
pat naujas iniciatyvas; 
(b)         
atlikti sisteminius ex ante ES ir
valstybių narių politikos iniciatyvų poveikio aplinkai ir
socialinio bei ekonominio poveikio vertinimus, siekiant užtikrinti tų
iniciatyvų nuoseklumą ir veiksmingumą. 
VIETOS, REGIONINIŲ IR PASAULINIŲ UŽDAVINIŲ SPRENDIMAS
8 prioritetinis tikslas: didinti ES
miestų tvarumą
87.         ES teritorija tankiai
apgyvendinta ir tikėtina, kad 2020 m. 80 % ES gyventojų
gyvens miestuose arba priemiesčiuose. Miesto aplinkos būklė
darys tiesioginę įtaką gyvenimo kokybei. Miestų poveikis
aplinkai taip pat peržengia fizines miestų ribas, nes galimybės
patenkinti miesto gyventojų maisto, energijos, vietos, išteklių ir
atliekų tvarkymo poreikius labai priklauso nuo priemiesčių ir
kaimo regionų.
88.         Daugeliui miestų kyla tos
pačios pagrindinės aplinkos problemos, įskaitant blogą oro
kokybę, didelį triukšmo lygį, išmetamąsias ŠESD, vandens
trūkumą, potvynius ir audras, užterštas teritorijas, apleistas pramonines
teritorijas ir atliekas. Nepaisant to, ES miestai – miestų tvarumo
pavyzdys, jie dažnai pirmauja kuriant inovacinius aplinkos problemų
sprendimus[71].
Vis daugiau Europos miestų savo plėtros strategijose daug
dėmesio skiria aplinkos tvarumui.
89.         Tiek miestuose, tiek kaimuose
gyvenantiems ES piliečiams naudingos įvairios ES politikos kryptys ir
iniciatyvos, kuriomis remiama tvari miesto teritorijų plėtra.
Tačiau tam reikia veiksmingai ir našiai koordinuoti veiksmus, vykdomus skirtingais
administracijos lygiais, ir įvairių administracinių
įstaigų veiksmus ir nuolat įtraukti regionines ir vietos
valdžios institucijas į politikos, turinčios įtakos miesto
aplinkos kokybei, planavimą, formavimą ir įgyvendinimą.
Nacionalinio ir regioninio lygmens geresnio koordinavimo mechanizmai,
pasiūlyti pagal kito finansavimo laikotarpio Bendrą strateginę
programą, ir sukurta „Miestų plėtros platforma“[72]
padėtų visa tai užtikrinti, taip pat paskatintų daugiau
suinteresuotųjų asmenų grupių ir plačiąją
visuomenę dalyvauti priimant jiems įtakos turinčius sprendimus.
Vietos ir regioninės valdžios institucijoms taip pat bus naudinga
tolesnė pažanga kuriant priemones, kuriomis siekiama racionalizuoti
aplinkos duomenų rinkimą ir valdymą ir palengvinti
keitimąsi informacija ir geriausios praktikos pavyzdžiais, taip pat
pastangos geriau įgyvendinti aplinkos teisės aktus Sąjungos,
nacionaliniu ir vietos mastu[73].
Tai atitinka aukščiausiojo lygio susitikime Rio+20 prisiimtą
įsipareigojimą remti integruotus tvarių miestų ir
gyvenviečių planavimo, statybos ir valdymo metodus. Integruoti
miestų erdvinio planavimo metodai, kuriuos taikant visapusiškai
atsižvelgiama į ilgalaikius aplinkos tikslus ir ekonominius bei
socialinius uždavinius, yra būtini siekiant užtikrinti, kad miestų
bendruomenių gyvenimo ir darbo aplinka būtų tvari, veiksminga ir
sveika. 
90.         ES turėtų toliau
skatinti ir, kai tinka, plėsti esamas iniciatyvas, kurias
įgyvendinant remiamos inovacijos ir geriausia praktika miestuose,
miestų tinklų kūrimas ir informacijos mainai ir miestai
skatinami rodyti pavyzdį tvarios miestų plėtros srityje[74]. ES
institucijos ir valstybės narės turėtų padėti ir
skatinti naudoti ES fondų lėšas, teikiamas pagal sanglaudos
politiką, ir kitas lėšas, kuriomis remiamos miestų pastangos
augti tvariai, didinti informuotumą ir skatinti vietos subjektų
dalyvavimą[75].
Parengus miestų tvarumo kriterijų rinkinį ir dėl jo
susitarus, būtų sukurtas bendras tokių iniciatyvų pagrindas
ir būtų skatinamas nuoseklus ir integruotas tvarios miestų
plėtros metodas.
91.         Siekiant didinti ES
miestų tvarumą, programa užtikrinama, kad iki 2020 m.:
(a)         
dauguma ES miestų įgyvendintų
tvaraus miestų planavimo ir projektavimo politiką.
Tam pirmiausia būtina:
(a)         
apibrėžti miestų aplinkosauginio
veiksmingumo vertinimo kriterijų rinkinį ir dėl jo susitarti,
atsižvelgiant į ekonominį ir socialinį poveikį;
(b)         
užtikrinti, kad miestai turėtų
informacijos apie miestų tvarumo didinimo priemonių finansavimą
ir galimybę tokį finansavimą gauti. 
9 prioritetinis tikslas: didinti ES
veiksmų efektyvumą sprendžiant regioninius ir pasaulinius aplinkos ir
klimato uždavinius
92.         Aplinkos tvarumas – svarbi
skurdo mažinimo ir gyvenimo kokybės bei ekonomikos augimo užtikrinimo
sąlyga[76].
Konferencijoje Rio+20 pasaulio lyderiai atnaujino įsipareigojimą
siekti tvaraus vystymosi ir pripažino, kad integracinė ekologiška
ekonomika yra svarbi priemonė siekti tvaraus vystymosi, taip pat pripažino
lemiamą sveikos aplinkos vaidmenį užtikrinant aprūpinimą
maistu ir mažinant skurdą. Atsižvelgiant į didėjantį
gyventojų skaičių vis labiau urbanizuotame pasaulyje,
sprendžiant šiuos uždavinius taip pat reikės imtis veiksmų dėl
vandens, jūrų, tvaraus žemės ir ekosistemų naudojimo,
efektyvaus išteklių naudojimo (visų pirma atliekų), tvarios
energijos ir klimato kaitos, be kita ko, laipsniškai atsisakant iškastinio kuro
subsidijų. Šiems uždaviniams įgyvendinti vietos, nacionaliniu ir
Sąjungos lygmeniu reikės konkretiems tikslams pritaikytų
metodų, taip pat tvirto įsipareigojimo prisidėti prie tarptautinių
pastangų kuriant sprendimus, kurie padėtų užtikrinti tvarų
vystymąsi pasaulyje.
93.         Į Rio+20 išvadas
reikės atsižvelgti nustatant Sąjungos ir jos valstybių
narių vidaus ir išorės politikos prioritetus. Sąjunga taip pat
turėtų padėti kurti aukšto lygio politinį forumą,
kuris palaipsniui pakeis Tvaraus vystymosi komisiją ir kuris stebės,
kaip įgyvendinami Rio+20 rezultatai. 
94.         Daugelį iš šioje
programoje nustatytų prioritetinių tikslų galima visiškai
pasiekti tik laikantis visuotinio požiūrio ir bendradarbiaujant su šalimis
partnerėmis. Todėl Sąjunga ir jos valstybės narės
turėtų dalyvauti atitinkamuose tarptautiniuose, regioniniuose ir
dvišaliuose procesuose, o jų veiksmai tūrėtų būti
ryžtingi, sutelkti, vieningi ir nuoseklūs. Jos ir toliau turėtų
remti veiksmingą, taisyklėmis pagrįstą pasaulinės
aplinkos politikos sistemą, kurią papildytų veiksmingesnis
strateginis požiūris, pagal kurį dvišalis ir regioninis politinis
dialogas ir bendradarbiavimas būtų orientuojamas į Sąjungos
strateginius partnerius[77],
šalis kandidates ir kaimynines šalis, taip pat atitinkamas besivystančias
šalis, numatant pakankamą finansavimą.
95.         Programos apimamas laikotarpis
atitinka pagrindinius tarptautinės klimato, biologinės
įvairovės ir cheminių medžiagų politikos etapus. Kad 2 °C
riba nebūtų viršyta, iki 2050 m. išmetamųjų ŠESD
kiekį visame pasaulyje reikia sumažinti bent 50 %, palyginti su
1990 m. kiekiu. Tačiau Jungtinių Tautų bendrosios klimato
kaitos konvencijos šalių iki 2020 m. įsipareigotas sumažinti ŠESD
kiekis per pusę mažesnis, nei būtina[78]. Jei nebus imtasi ryžtingesnių
visuotinių veiksmų, klimato kaitos pažaboti greičiausiai
nepavyks. Net pagal geriausią įmanomą scenarijų
neišvengiamas klimato kaitos poveikis šalims vis didės dėl ankstesnio
laikotarpio išmetamųjų ŠESD kiekio ir jos turės parengti
prisitaikymo prie klimato kaitos strategijas. Remiantis Durbano
efektyvesnių veiksmų platforma, iki 2015 m. turi būti
parengtas išsamus ir tvirtas visiems privalomas susitarimas, kurį numatoma
taikyti nuo 2020 m. ES ir toliau aktyviai dalyvaus šiame procese, taip pat
diskusijose apie tai, kaip sumažinti atotrūkį tarp
išsivysčiusių ir besivystančių šalių dabar
prisiimtų įsipareigojimų mažinti išmetamųjų
teršalų kiekį ir būtinų veiksmų, kad
išmetamųjų teršalų mažinimo perspektyva atitiktų 2oC
tikslą. Tolesni veiksmai, susiję su Rio+20 įsipareigojimais,
turėtų padėti sumažinti išmetamųjų ŠESD kiekį ir
taip padėti kovoti su klimato kaita. Kartu ES turėtų tęsti
ir stiprinti bendradarbiavimą su strateginiais partneriais klimato kaitos
srityje ir imtis tolesnių veiksmų, kad integruotų aplinkos ir
klimato klausimus į savo vystymosi politiką.
96.         Visuotinius biologinės
įvairovės tikslus[79]
pagal Biologinės įvairovės konvenciją (BĮK)
būtina įgyvendinti iki 2020 m. – tai leis sustabdyti ir
galiausiai pakeisti biologinės įvairovės nykimo tendenciją
visame pasaulyje. ES tinkamai prisidės prie šių pastangų,
visų pirma įvykdys įsipareigojimą iki 2015 m. dvigubai
padidinti su biologine įvairove susijusį finansavimą besivystančioms
šalims ir šį finansavimo lygį išlaikyti iki 2020 m.[80]. Jau
nustatytas pasaulinis cheminių medžiagų keliamos rizikos valdymo
tikslas, kurį reikia pasiekti iki 2020 m. ES ir toliau aktyviai ir
konstruktyviai dalyvaus šiuose procesuose ir padės pasiekti nustatytus
tikslus.
97.         Daugiašaliuose aplinkosaugos
susitarimuose ES dalyvavo labai sėkmingai, nors kai kurios valstybės
narės dar neratifikavo pagrindinių susitarimų. Tai turi
neigiamos įtakos ES patikimumui atitinkamose derybose. Valstybės
narės ir ES turėtų užtikrinti, kad visi daugiašaliai
aplinkosaugos susitarimai, kuriuos jos yra pasirašiusios, būtų laiku
ratifikuoti.
98.         ES, kurios rinka – viena iš
didžiausių pasaulyje, turėtų pasinaudoti savo įtaka, kad
paskatintų viso pasaulio gamtos išteklių tausojimo politiką ir
metodus. Tai galima padaryti keičiant vartojimo ir gamybos modelius, taip
pat užtikrinant, kad prekybos ir vidaus rinkos politika padėtų siekti
aplinkos ir klimato tikslų ir skatintų kitas šalis tobulinti savo
aplinkos apsaugos reguliavimo sistemas ir standartus ir užtikrinti jų
vykdymą. ES ir toliau rems tvarų vystymąsi, derėdamasi
dėl specialių nuostatų tarptautiniuose prekybos susitarimuose ir
tas nuostatas įgyvendindama, ir turėtų apsvarstyti kitas
politikos galimybes mažinti ES vartojimo poveikį ES
nepriklausančių šalių aplinkai. Tokios politikos galimybės
pavyzdys – dvišalės Miškų teisės aktų vykdymo, miškų
valdymo ir prekybos mediena (FLEGT) partnerystės, sudarančios
pagrindą užtikrinti, kad iš šalių partnerių į ES rinką
patektų tik teisėtai paruošta mediena.
99.         ES ir toliau turėtų
skatinti aplinką tausojančią verslo praktiką. Nauji
įpareigojimai pagal ES atsakingo verslo iniciatyvą[81] į
biržos sąrašus įtrauktoms ir didelėms į biržos sąrašus
neįtrauktoms kasybos ir neliestų miškų medienos ruošos
bendrovėms teikti ataskaitas apie mokėjimus valdžios institucijoms
užtikrins daugiau skaidrumo ir didesnę atskaitomybę gamtos
išteklių eksploatavimo srityje. Kaip pirmaujanti ekologiškų
prekių ir paslaugų teikėja, ES turėtų remti
pasaulinius „žaliuosius“ standartus, laisvąją prekybą
ekologiškomis prekėmis ir paslaugomis, tolesnį aplinkai ir klimatui
nekenksmingų technologijų diegimą, investicijų ir
intelektinės nuosavybės teisių apsaugą ir tarptautinius
geriausios praktikos mainus.
100.       Siekiant didinti ES
veiksmų efektyvumą sprendžiant regioninius ir pasaulinius aplinkos ir
klimato uždavinius, programa užtikrinama, kad iki 2020 m.:
(a)         
Rio+20 išvados būtų visiškai integruotos
į ES išorės politikos sritis, o ES veiksmingai prisidėtų
prie pasaulinių pastangų įgyvendinti sutartus
įsipareigojimus, įskaitant įsipareigojimus pagal Rio de Žaneiro
konvencijas;
(b)         
ES veiksmingai remtų nacionalines, regionines
ir tarptautines pastangas spręsti aplinkos ir klimato uždavinius ir
užtikrinti tvarų vystymąsi;
(c)         
būtų sumažintas ES vartojimo poveikis
aplinkai ES nepriklausančiose šalyse.
Tam pirmiausia būtina:
(a)         
dirbti siekiant priimti tvaraus vystymosi tikslus,
kurie: a) apima integracinės ekologiškos ekonomikos prioritetines sritis
ir platesnius tvaraus vystymosi uždavinius, kaip antai energija, vanduo,
aprūpinimas maistu, vandenynai ir tvarus vartojimas bei gamyba, taip pat
visiems sektoriams svarbūs klausimai, pavyzdžiui, lygybė,
socialinė įtrauktis, deramas darbas, teisinės valstybės
principai ir geras valdymas; b) yra visuotinai taikomi ir apima visas tris
tvaraus vystymosi sritis; c) yra papildyti konkrečiais tikslais ir
rodikliais ir pagal juos vertinami; ir d) yra suderinti su vystymosi po
2015 m. principais bei į juos integruoti, taip pat jais remiami
veiksmai klimato kaita srityje;
(b)         
dirbti siekiant sukurti veiksmingesnę JT
tvaraus vystymosi struktūrą, tuo tikslu stiprinti Jungtinių
Tautų aplinkos programą (UNEP), atsižvelgiant į Rio+20 išvadas,
ir kartu toliau dėti pastangas, kad UNEP būtų suteiktas JT
agentūros statusas, taip pat remti nuolatines pastangas didinti
daugiašalių aplinkosaugos susitarimų sinergiją;
(c)         
didinti įvairių finansavimo
šaltinių, įskaitant apmokestinimą ir vidaus išteklių
telkimą, privačias investicijas, naujus ir inovacinius šaltinius,
poveikį ir suteikti galimybes pasinaudoti parama vystymuisi siekiant
pritraukti tuos kitus finansavimo šaltinius pagal Rio de Žaneire nustatytą
tvaraus vystymosi finansavimo strategiją ir įgyvendinant pačios
ES politiką, įskaitant tarptautinius įsipareigojimus dėl
klimato ir biologinės įvairovės sričių finansavimo;
(d)         
strategiškiau bendradarbiauti su šalimis
partnerėmis. Daugiausia dėmesio bendradarbiaujant reikėtų
skirti: 1) su strateginiais partneriais – geriausios praktikos
įgyvendinant vidaus aplinkos politiką ir teisės aktus skatinimui
ir konvergencijai daugiašalėse aplinkosaugos derybose; 2) su Europos
kaimynystės politikos šalimis – laipsniškai konvergencijai su pagrindine
ES aplinkos ir klimato politika ir teisės aktais ir pastangoms stiprinti
bendradarbiavimą siekiant spręsti regioninius aplinkos ir klimato
uždavinius; 3) su besivystančiomis šalimis – paramai jų pastangoms
saugoti aplinką, kovoti su klimato kaita ir mažinti gaivalines nelaimes,
taip pat įgyvendinti tarptautinius įsipareigojimus aplinkos srityje,
prisidedant prie skurdo mažinimo ir tvaraus vystymosi;
(e)         
nuosekliau, aktyviau ir veiksmingiau dalyvauti
daugiašaliuose aplinkosaugos procesuose, įskaitant JTBKKK, BĮK ir su
cheminėmis medžiagomis susijusias konvencijas, taip pat kituose svarbiuose
forumuose, tokiuose kaip Tarptautinė civilinės aviacijos organizacija
ir Tarptautinė jūrų organizacija, siekiant užtikrinti, kad
būtų įvykdyti 2020 m. ES ir pasaulinio lygmens
įsipareigojimai, ir susitarti dėl tarptautinių veiksmų po
2020 m.; 
(f)           
gerokai anksčiau nei 2020 m. ratifikuoti
visus pagrindinius daugiašalius aplinkosaugos susitarimus;
(g)         
pasauliniame kontekste įvertinti ES maisto ir
ne maisto prekių vartojimo poveikį aplinkai ir galimą
atsaką.
PAŽANGOS STEBĖJIMAS
101.       Komisija užtikrins, kad
programos įgyvendinimo pažanga būtų stebima vykdant
nuolatinę strategijos „Europa 2020“ įgyvendinimo stebėseną.
Iki 2020 m. bus atliktas programos vertinimas, visų pirma remiantis
Europos aplinkos agentūros (EAA) Europos aplinkos padėties ataskaita.
102.       Rodikliai, naudojami
prioritetinių tikslų įgyvendinimo pažangai stebėti, apima
rodiklius, kuriuos EAA naudoja aplinkos būklei stebėti ir esamų
su aplinka ir klimatu susijusių tikslų ir teisės aktų,
įskaitant klimato ir energijos tikslus, biologinės
įvairovės tikslus ir efektyvaus išteklių naudojimo pagrindinius
etapus, įgyvendinimui stebėti. Bendradarbiaujant su
suinteresuotosiomis šalimis ir įgyvendinant Efektyvaus išteklių
naudojimo Europos planą, bus parengti papildomi rodikliai, kurie
padės įvertinti bendrą pažangą pereinant prie efektyvaus
išteklių naudojimo ekonomikos ir visuomenės ir jos indėlį
užtikrinant klestėjimą ir gerovę. 
[1]               OL C , ,
p. .
[2]               OL C , ,
p. .
[3]               COM(2010)
2020 (OL C 88, 2011 3 19) ir EUCO 13/10.
[4]               COM(2010)
2020, OL C 88, 2011 3 19.
[5]               Reglamentas
(EB) Nr. 443/2009, Direktyva 2009/28/EB, Direktyva 2009/29/EB, Direktyva
2009/30/EB, Direktyva 2009/31/EB, Sprendimas Nr. 406/2009/EB, visi OL L
140, 2009 6 5. 
[6]               COM(2011)
112, OL C 140, 2011 5 11.
[7]               COM(2011)
244, OL C 264, 2011 9 8.
[8]               COM(2011)
571, OL C 37, 2012 2 10.
[9]               COM(2010)
546, OL C 121, 2011 4 19.
[10]             2007 m.
kovo 8–9 d. Europos Vadovų Tarybos susitikimas.
[11]             EUCO 7/10;
Tarybos išvados 7536/10; COM(2011) 244.
[12]             Direktyva
2000/60/EB, OL L 327, 2000 12 22.
[13]             Direktyva
2008/56/EB, OL L 164, 2008 6 25.
[14]             Sprendimas
Nr. 1600/2002/EB, OL L 242, 2002 8 10; Direktyva
2008/50/EB, OL L 152, 2008 6 11.
[15]             Sprendimas
Nr. 1600/2002/EB, OL L 242, 2002 8 10; Johanesburgo
įgyvendinimo planas (2002 m. pasaulinis aukščiausiojo lygio
susitikimas tvaraus vystymosi klausimais).
[16]             Direktyva
2008/98/EB, OL L 312, 2008 11 22.
[17]             2012 m.
birželio 11 d. Tarybos išvados; COM(2011) 571.
[18]             Jungtinių
Tautų Generalinės Asamblėjos rezoliucija A/Res/66/288.
[19]             COM(2010)
543, OL C 121, 2011 4 19.
[20]             COM(2010)
543, OL C 121, 2011 4 19.
[21]             „Ekonominė
aplinkos politikos nauda“ (Aplinkos tyrimų institutas, Amsterdamo Vrije
Universiteit, 2009 m.); COM(2012) 173; „ES teisės aktų
įgyvendinimas siekiant ekologiško augimo“ (BIO Intelligence Service,
2011 m.).
[22]             Direktyva
92/43/EEB, OL L 206, 1992 7 22.
[23]             SEC(2011) 1067;
„Europos aplinkos būklė ir perspektyvos 2010 m.: pasaulinių
visuotinių tendencijų vertinimas“ (EAA, 2010 m.).
[24]             JT
Generalinio sekretoriaus aukšto lygio grupės visuotinio tvarumo klausimais
ataskaita „Resilient People, Resilient Planet: A future worth choosing“
(„Atsparūs žmonės ir atspari planeta – ateitis, kurią verta
rinktis“), 2012 m.
[25]             Nustatytos
devynių „planetos galimybių ribų“ vertės, kurias peržengus
galimi negrįžtami pokyčiai, galintys turėti pražūtingų
pasekmių žmonėms, kaip antai: klimato kaita, biologinės
įvairovės nykimas, visuotinis gėlo vandens išteklių
eikvojimas, vandenynų rūgštėjimas, azoto ir fosforo ciklai ir
žemės naudojimo paskirties keitimas (Ekologija ir visuomenė, 14
tomas, Nr. 2, 2009 m.).
[26]             „Aplinkos
prognozė iki 2050 m.“ (EBPO, 2012 m.).
[27]             COM(2011)
244, OL C 264, 2011 9 8.
[28]             COM(2011)
571, OL C 37, 2012 2 10.
[29]             COM(2011)
112, OL C 140, 2011 5 11.
[30]             COM(2011)
885, OL C 102, 2012 4 5.
[31]             COM(2011)
144, OL C 140, 2011 5 11.
[32]             Jungtinių
Tautų Generalinės Asamblėjos rezoliucija 66/288.
[33]             Direktyva
2000/60/EB, OL L 327, 2000 12 22.
[34]             Direktyva
2008/56/EB, OL L 164, 2008 6 25.
[35]             Direktyva
2008/50/EB, OL L 152, 2008 6 11, ir Direktyva 2004/107/EB, OL L 23,
2005 1 26.
[36]             Direktyva 2009/147/EB, OL L 20, 2010 1 26, ir Direktyva 92/43/EEB,
OL L 206, 1992 7 22.
[37]             EAA
techninė ataskaita 12/2010.
[38]             COM(2011)
244, OL C 264, 2011 9 8.
[39]             COM(2012) 673.
[40]             COM(2011)
625, OL C 37, 2012 2 10.
[41]             COM(2011)
144, OL C 140, 2011 5 11.
[42]             COM(2006) 232
(OL C 332, 2006 12 30) pasiūlyta Direktyva, nustatanti
dirvožemio apsaugos sistemą ir iš dalies keičianti Direktyvą
2004/35/EB.
[43]             COM(2011)
571, OL C 37, 2012 2 10.
[44]             COM(2011)
112, OL C 140, 2011 5 11.
[45]             „Fostering
Innovation for Green Growth“ („Inovacijų skatinimas siekiant ekologiškai
tvaraus augimo“) (EBPO, 2011 m.) ir „The Eco-Innovation Gap: An economic
opportunity for business“ („Ekologinių inovacijų atotrūkis –
ekonominė galimybė verslui“) (Ekologinių inovacijų
stebėjimo centras, 2012 m.).
[46]             COM(2012)
173, dar nepaskelbtas OL.
[47]             2008 m.
ES ekologinės pramonės sektoriuje dirbo maždaug 2,7 milijono
žmonių, o 2012 m. šis skaičius galėtų būti
maždaug 3,4 milijono. (Ecorys, 2012 m.).
[48]             COM(2011)
899, OL C 102, 2012 4 5.
[49]             „The impact of renewable energy policy on economic growth
and employment in the EU“ („Atsinaujinančiosios energijos politikos
poveikis ES ekonomikos augimui ir užimtumui“) (EmployRES, 2009 m.).
[50]                    Ekologinio projektavimo, energijos vartojimo efektyvumo ženklinimo,
ekologinio ženklo, aplinkosaugos vadybos ir audito sistemos ir
nesąžiningos komercinės praktikos teisės aktus numatoma
peržiūrėti iki 2015 m.
[51]             COM(2011) 899,
OL C 102, 2012 4 5.
[52]             ES kasmet
susidaro maždaug 89 mln. tonų (arba 179 kg vienam gyventojui)
maisto atliekų (BIO Intelligence Service, 2010 m.). Bendras
būsto ir infrastruktūros poveikis sudaro maždaug 15–30 % viso su
vartojimu susijusio poveikio aplinkai Europoje ir lemia maždaug 2,5 tonos CO2
ekvivalento vienam gyventojui per metus (SEC(2011) 1067).
[53]             Reglamentas
(EB) Nr. 106/2008, OL L 39, 2008 2 13; Direktyva 2009/33/EB, OL
L 120, 2009 5 15, ir naujoji Energijos vartojimo efektyvumo direktyva
2012/27/ES, OL L 315, 2012 11 14.
[54]             Pavyzdžiui,
visiškai įgyvendinus ES atliekų tvarkymo teisės aktus, iki
2020 m. būtų sutaupoma 72 mlrd. EUR per metus, metinė
ES atliekų tvarkymo ir perdirbimo sektorių apyvarta
padidėtų 42 mlrd. EUR per metus ir būtų sukurta
daugiau nei 400 000 darbo vietų. 
[55]             Direktyva
2008/98/EB, OL L 312, 2008 11 22.
[56]             COM(2012) 673.
[57]             Specialus
Eurobarometro tyrimas Nr. 365 (2011 m.).
[58]             EAA
„2010 m. Europos aplinkos būklės ir perspektyvų ataskaita“(
„SOER 2010“).
[59]             „SOER 2010“.
[60]             „Aplinkos
teisyno nevykdymo sąnaudos“ (COWI, 2011 m.).
[61]             COM(2012)
95, OL C 171, 2012 6 16.
[62]             COM(2008)
773, OL C 76, 2010 3 25.
[63]             COM(2008)
46, OL C 118, 2008 5 15.
[64]             Direktyva
2007/2/EB dėl Europos bendrijos erdvinės informacijos
infrastruktūros (angl. INSPIRE), OL L 108, 2007 4 25.
[65]             Reglamentas
(ES) Nr. 911/2010 dėl Globalios aplinkos ir saugumo stebėsenos
sistemos (GMES), OL L 276, 2010 10 20.
[66]                    COM(2012) 216.
[67]          COM(2011) 681, OL C 37, 2012 2 10.
[68]             EUCO
76/12.
[69]             Direktyva
2001/42/EB, OL L 197, 2001 7 21.
[70]             Direktyva
85/337/EEB, OL L 175, 1985 7 5.
[71]             Žr.,
pavyzdžiui, ataskaitą „Ateities miestai“ (Europos Komisija, 2011 m.)
ir TDD(2012) 101.
[72]             COM(2011) 615,
OL C 37, 2012 2 10.
[73]             Pavyzdžiui,
Europos vandens informacinė sistema (WISE), Europos biologinės
įvairovės informacinė sistema (BISE) ir Europos prisitaikymo
prie klimato kaitos platforma (CLIMATE-ADAPT).
[74]             Tarp
pavyzdžių – Europos inovacijų partnerystė „Pažangieji miestai ir
bendruomenės“ (C(2012) 4701), Europos žaliosios sostinės apdovanojimas
ir mokslinių tyrimų bendro programavimo iniciatyva „Miestų
Europa“.
[75]             Komisija
pasiūlė bent 5 % Europos regioninės plėtros fondo
(ERPF) lėšų kiekvienoje valstybėje narėje skirti
integruotos tvarios miestų plėtros finansavimui.
[76]             Žmogaus
socialinės raidos ataskaita (JTVP, 2011 m.). 
[77]             Brazilija,
Kanada, Kinija, Indija, Japonija, Meksika, Rusija, Pietų Afrika,
Pietų Korėja, Jungtinės Amerikos Valstijos ir kitos G20 šalys
(t. y. Argentina, Australija, Indonezija, Saudo Arabija ir Turkija).
[78]             „Atotrūkio
išmetamųjų teršalų srityje šalinimas“ (Jungtinių Tautų
aplinkos programa, 2011 m.).
[79]             BĮK
2011–2020 m. strateginis planas dėl biologinės
įvairovės.
[80]             BĮK
sprendimas XI/4.
[81]             Pasiūlymai
peržiūrėti Skaidrumo direktyvą (COM(2011) 683) ir Apskaitos
direktyvas (COM(2011) 684).